text:
Ki sa ki se yon fason ki pi efikas nan travay ak opsyon enpòte?
Aprann kijan Prereglaj configurable nan Pespektiv enpòte anviwònman kapab ede w sove yon kontra bon nan tan fè Anl pst Konvèsyon. Sèvi ak sa a Anl pst konvètisè pi plis efikasite, depi koulye a lè l sèvi avèk lo prekonfigure nan anviwònman pwepare pou travay espesifik.
Outlook Import Sòsye se yon efikas Anl pst konvètisè with flexible Pespektiv enpòte anviwònman
Si ou itilize Outlook Import Sòsye yon anpil yo transfere mesaj imel nan diferan kalite nan pespektiv dosye PST, senplifye operasyon chak jou ou ta gen anpil rezonab yon bagay fè. Gen kèk migrasyon imel mande trè senp Anl pst konvèsyon, pandan ke gen lòt ki ka mande pou plis kontwòl ak opsyon anplis sipòte pwogram nan. Se konsa, si ou fè de oswa plis transfè imel tipik trè souvan, you can take advantage of the program’;s standard collection of presets –; ki se, konbinezon nan diferan Pespektiv enpòte anviwònman ki ka byen vit chaje pou konsève pou tan pandan pwosesis la enpòte.
Seri estanda a nan Prereglaj gen ladan konbinezon sa yo: Default, Import Bat. MSG dosye yo, Imel enpòte nan kliyan UNIX imel, Enpòte dosye nan lojisyèl MAC imel eksplwatasyon. Opsyon sa yo reflete pi tipik travay itilizatè yo akonpli lè l sèvi avèk Sòsye Import pespektiv.
Presets help you convert Anl pst pi plis efikasite ak ekonomize tan
Senaryo konvèsyon diferan enplike diferan enpòte anviwònman. The list of pre-selected options for each preset can be viewed by choosing a preset and clicking the “;Apply”; bouton. Pwogram lan pral otomatikman configured li yo enpòte anviwònman dapre Prereglaj a kounye a chwazi. Eseye chwazi Prereglaj diferan yo wè diferans-la nan opsyon yo chwazi yo. Using a preset doesn’;t mean that you cannot change the enpòte anviwònman –; yo se senpleman yon mwayen pou seleksyon enstantane nan opsyon pi pou senaryo a migrasyon imel kèk. Once you’;ve selected the necessary preset, kontinye nan pwochen etap la nan sòsye an kòm dabitid. Chak Anl dosye nan dosye MSG pral trete selon Prereglaj a ou chwazi.
Outlook Import Sòsye se yon pwisan Anl pst konvètisè ofri ou yon kantite opsyon migrasyon imel, kòm byen ke yon kapasite yo chwazi ant kat ansanm pre-konfigirasyon nan anviwònman enpòte ki pral rèd fasilite pwosesis la pou itilizatè san eksperyans, epi sove yon kontra bon nan tan ou nan ka ou itilize pwogram nan sou yon baz regilye.


c: text/html

text:
Ozetazini, Prezidan Barack Obama ak rival li yo nan Kongrè a avanse yon ti kras nan direksyon yon konpwomi sou kèk pwoblèm finansye ki divize yo.
Pa gen siy ki montre pati yo pre pou yo jwenn yon antant, men responsab yo fè konnen lidè Chanm bas la ki anba kontwol pati repibliken an, depite John Boener te rankontre yon fwa ankò nan Lamezon Blanch ak prezidan an.
Pou lapremye fwa, mesye Boener ofri pou kite yo mete plis taks sou fanmi rich ki fè plis pase yon milyon dola nan yon lane e ogmante limit nan prè peyi a.
Mesye Obama, prezidan demokrat ki te jwenn mwa pase a yon dezyèm manda 4 tran, mennen kanpay nan kad demach pou ogmante taks sou koup ki genyen yon salè mansyèl ki depase 250 mil dola, men dapre pwopozisyon mesye Boener la, 2 pati yo poko kapab jwenn yon antant.
Malgre posibilite ki genyen pou mouvman nesosyasyon avanse, 2 pati yo toujou rete divize sou pwogram Lamezon Blanch ap dakò siprime. P
rezidan Obama lanse apèl pou rekòlte yon trilyon 4 milya dola nan ogmantasyon taks pandan 10 ane kap vini la yo avèk pwopozisyon yon trilyon mesye Boener la.

robotstxt: allowed

filter: keep


text:
"Konpatriyòt, ARISTIDE MUST COME BACK! TITID DWE TOUNEN! Li fè 2 zè 15 minit e 15 segond dimaten lè mkòmanse ekri bilten sa a soti samdi swa rive dimanchmaten 15 jiyè 2007. Mwen an reta nèt. Aprè plizyèaktivite òganize pou jistis alega ansyen PrezidanJean-Bertrand Aristide, mwen esoufle, bouke menm. Kòm nou te anonse pwogram yo nan Konpatriyòt #26,bò pa nou nan Ti Ayiti Miami, pwogram lan respekte.Konferans pou laprès te reyalize. Sou panèl la (tabkonferans lan) te gen Atis Farah Juste, reprezantanFanmiy Lavalas; Jack Lieberman (li bè mann),reprezantan Haiti Solidarity; Lavarice Gaudin,Pòtpawòl Veye-Yo; E mwenmenm sèvitè nou, NJera NJeriJan-Jis, Kire Sent Klè an konje maladi. Chak panelissa yo te devlope yon pwen patikilye konsènan retouPrezidan Titid. Farah esplike divès fason Branch Fanmi Lavalas nanMiami ap pote kole. Jack adrese sipò gwoup pwogresismeriken ka bay. Lavarice pale kijan Veye-Yo antannmennen demach pou arive a Retou Titid nan tan kanpayelektoral sa a Ozetazini. Mwen adrese kote solidariteak Pèp demokrat Sidafriken yo..."
Recaps, Reflections, Resources, Recommendations, Images & More - Haiti, Human Rights, Health, Culture, Politics, etc. by Michelle Karshan -Haiti
Sunday, July 22, 2007
Father Gerard Jean-Juste's newsletter Konpatriyot, July 15, 2007
"Konpatriyòt, ARISTIDE MUST COME BACK! TITID DWE TOUNEN! Li fè 2 zè 15 minit e 15 segond dimaten lè mkòmanse ekri bilten sa a soti samdi swa rive dimanchmaten 15 jiyè 2007. Mwen an reta nèt. Aprè plizyèaktivite òganize pou jistis alega ansyen PrezidanJean-Bertrand Aristide, mwen esoufle, bouke menm. Kòm nou te anonse pwogram yo nan Konpatriyòt #26,bò pa nou nan Ti Ayiti Miami, pwogram lan respekte.Konferans pou laprès te reyalize. Sou panèl la (tabkonferans lan) te gen Atis Farah Juste, reprezantanFanmiy Lavalas; Jack Lieberman (li bè mann),reprezantan Haiti Solidarity; Lavarice Gaudin,Pòtpawòl Veye-Yo; E mwenmenm sèvitè nou, NJera NJeriJan-Jis, Kire Sent Klè an konje maladi. Chak panelissa yo te devlope yon pwen patikilye konsènan retouPrezidan Titid. Farah esplike divès fason Branch Fanmi Lavalas nanMiami ap pote kole. Jack adrese sipò gwoup pwogresismeriken ka bay. Lavarice pale kijan Veye-Yo antannmennen demach pou arive a Retou Titid nan tan kanpayelektoral sa a Ozetazini. Mwen adrese kote solidariteak Pèp demokrat Sidafriken yo..."


text:
Si nou pa misyonè aplentan avèk yon badj tache nan chemiz nou, kounyeya se moman pou nou pentire youn sou kè nou; ekri jan Pòl te di a, “non pa avèk lank, men avèk Lespri Bondye vivan an.”
Lavi Jezikri nan mòtalite a te chaje avèk mirak: yon manman vyèj, yon nouvo zetwal, zanj ki te parèt devan bèje yo, moun avèg ki te wè, moun paralyze ki te mache, zanj nan Jetsemani ak devan tonb la, epi pi gwo mirak la: Rezirèksyon glorye l la.
Èske nou ka imajine sèn onz Apot yo sou mòn prè Galile a, lè Senyè resisite a te parèt devan yo epi l te di yo: “Ale, fè disip pou mwen nan tout nasyon, batize yo nan non Papa a, ak Pitit la ak Sentespri a”?1 “Ale toupatou sou latè, preche levanjil mwen an bay tout kreyati.”2
“Tout nasyon? Tout mond la? Tout kreyati?” Èske sa te posib? Malgre Jezi te rasire yo, san dout, yo dwe te mande tèt yo si reyèlman mirak t ap akonpaye yo lè y ap simaye levanjil la.3
Lafwa te ranplase dout, epi Pyè te leve vwa li, pou l te di:
“Tout moun ki abite Jerizalèm, …tande pawòl mwen yo: …
“…Jezi, moun Nazarèt la, … [ke] nou te pran an, epi nou te fè yon bann mechan kloure l sou yon kwa a: …
“Jezi sa a … Bondye fè l monte, e nou tout temwen.”4
Te gen yon definitivman yon pakèt manifestasyon espirityèl jou sa a, epi 3,000 moun te batize. Jan Jezi te pwomèt la, siy ak mirak te akonpaye lafwa kwayan yo.
Lè Legliz Jezikri a te retabli sou tè a, sa gen 183 zan an, misyon Senyè a te bay ti gwoup disip li yo fè eko pawòl Li te pale sa gen plizyè syèk anvan yo: “Vwa avètisman an pral jwenn tout moun.”5 “Paske, an verite, son bri a dwe soti nan kote sa a ... pou ale nan tout mond lan, epi pou ale nan kote ki pi kache sou tè a.”6
“Tout pèp”? “Tout mond lan”? “Kote ki pi kache sou tè a?” Èske sa te posib?
Senyè a te rasire Sen Dènye Jou l yo,7 men, èske yo te ka predi gwosè ak destine travay mèveye sa a? Siman yo dwe te mande tèt yo si mirak t ap reyèlman akonpaye yo lè y ap preche levanjil la.
Epi ankò, lafwa te ranplase dout, epi dè moun te batize. An Angletè, Èldè Wilford Woodruff te jwenn yon kominote annantye ki t ap tann ni rive. Lespri Senyè a te desann sou yo, epi l te batize 45 predikatè ak plizyè santèn manm pandan premye mwa li a nan fèm Benbow a.8
Epòk nou an pa diferan. Lè Èldè David A. Bednar avèk mwen te misyonè sa gen anviwon 40 an (e m ka asire nou ke se pa nou menm ki pi gran nan ansyen misyonè ki chita sou chèz wouj yo la a), te gen 16.000 misyonè. Jan Prezidan Thomas S. Monson te di nou yè a, kounyeya nou gen 65.000---plis pase nou te janm genyen. Lè sa a te gen 562 pye. Jodi a, nou gen plis pase 3.000. Lè sa a, pawas ak branch nou yo te nan 59 peyi. Jodi a, nou gen kongregasyon nan 189 nan pami 224 nasyon ak teritwa yo ki nan mond la. Nou pa anpil, jan Nefi te predi a.9 Men, an menm tan, ou menm avèk mwen ap viv reyalizasyon pwofesi Danyèl la: “Wòch la … ki te kase … san okenn men pa pouse l la … [ap ranpli] tout tè a.”10
Se yon tan remakab plen mirak. Sa gen sis mwa lè Prezidan Monson te anonse ke laj la te chanje pou jènjan ak jènfi ki vle sèvi misyon yo, te gen yon devèsman espirityèl nou pa ka nye. Lafwa te ranplase dout, e jènjan yo ak jènfi yo te avanse devan. Jou Jedi apre konferans la, kote m te gen tach pou m te transfere demann misyon yo bay Premye Prezidans la, m te etone wè aplikasyon jènjan 18 tan ak jènfi 19 van ki te dejà ajiste plan yo, ki te deja konsilte doktè yo, ki te deja fè entèvyou avèk evèk yo ak prezidan pye yo, epi ki te gen tan soumèt aplikasyon misyonè yo --- tout sa te fèt nan senk grenn jou sèlman. Dè milye lòt ajoute sou yo kounyeya.Se yon mirak.
Nou rekonesan pou lafwa enèjik sè nou yo, pou kantite misyonè k ap ogmante soti nan peyi atravè tout mond lan, ak kantite koup moun marye anplis ki pare pou sèvi. Nou te anonse senkantuit nouvo misyon, epi sant fòmasyon misyonè konplè nou an nan Provo a jwenn yon nouvo konpayon nan vil Meksik.
Prezidan Thomas. S Monson te di: “Nou trè seryezman pran kòmandman Senyè a ba nou pou nou … ‘Ale, fè disip pou mwen nan tout nasyon, batize yo nan non Papa a, ak Pitit la ak Sentespri a.’”11 “Travay … sa a … ap kontinye avanse, pou l chanje ak beni lavi moun … Pa gen okenn fòs nan mond lan ki kapab anpeche travay Bondye a fèt.”12
Nou temwen mirak Senyè a fè yo pandan levanjil li a ap simaye atravè mond la.
Frè m ak sè m yo, osi sèten nou sèten ke Senyè a enspire plis misyonè pou sèvi a, se konsa tou l ap reveye lespri e l ap louvri kè plis bon moun onèt pou resevwa misyonè yo. Nou dejan konnen yo oubyen nou pral fè konesans yo. Yo nan fanmi nou e y ap viv nan vwazinaj nou. Yo pase devan nou chak jou nan lari a, yo chita bò kote nou nan lekòl, e nou konekte sou entènèt avèk nou. Nou menm tout nou se yon pati nan mirak k ap dewoule sa a.
Si w pa yon misyonè aplentan, avèk yon plak misyonè sou chemiz ou, kounyeya se moman pou ou pentire yon plak misyonè sou kè ou --- ekri l jan Pòl te di a: “non pa avèk lank, men avèk Lespri Bondye ki vivan an.”13 Epi oumenm ki sòt fè misyon, chèche ansyen plak misyonè ou la. Pa tache l sou chemiz ou, men mete l kote ou ka wè li. Senyè a bezwen ou kounyeya plis pase tout lòt lè pou ou ka yon zouti nan men Li. Ou gen yon patisipasyon pa w pou w bay nan mirak sa a.
Chak manm ki jis nan Legliz la konn panse sou fason pou yo pataje levanjil la. Genyen ki pataje levanjil la tou natirèl, e nou ka aprann anpil nan men yo.14 Gen lòt moun k ap lite e k ap mande kijan pou yo ta fè, pandan y ap swete ke santiman kilpablite nou santi pafwa a ap fini pa ale.
Dezi nou genyen pou nou pataje levanjil la fè nou mete n sou jenou nou, e se nòmal, paske nou bezwen èd Senyè a.
Prezidan Monson mande pou nou priye pou “zòn kote enfliyans nou limite yo, ak kote nou pa gen pèmisyon pou nou pataje levanjil la libreman yo.”15 Si nou sensèman ini nou pou nou mande Papa nou ki nan Syèl la, Senyè a ap kontinye louvri pòt enpòtan pou nou.
Epitou, nou dwe priye pou nou jwenn opòtinite pa nou pou n pataje levanjil la. Apot Pyè te di: “Se pou nou toujou pare pou reponn kesyon chak fwa yon moun mande nou … eksplikasyon sou esperans ki nan nou an.”16
Avèk tout konfizyon17 ak boulvès18 ki nan mond lan jodia, sa pa etonan ke pa gen anpil moun ki ale nan lye adorasyon yo. Malgre anpil nan yo anvi vin pi pre Bondye ak pi byen konprann bi lavi a, yo gen kesyon ki rete san repons. Gen anpil moun ki gen kè yo pare pou resevwa verite a, men jan pwofèt Amòs dekri a: “y ap [kouri] toupatou ap [chèche] pawòl Senyè a, men, yo [pa kapab] jwenn ni.”19 Ou kapab ede reponn kesyon moun sa yo. Nan konvèsasyon nou fè chak jou yo, ou kapab ajoute sou lafwa yo nan Kris la.20
Sovè a te di: “Leve limyè nou an anlè pou l kapab klere mond lan. Gade, m se limyè nou dwe leve anlè a.”21
M pwomèt nou, si nou priye pou nou konnen avèk kiyès pou nou pale, non moun ak figi moun ap vini nan panse nou. N ap resevwa nan menm lè a pòsyon nou bezwen yo.22 Opòtinite yo ap louvri pou nou. Lafwa ap ranplase dout, epi Senyè a ap beni nou avèk pwòp mirak pa nou.
Sovè a te anseye nou kouman pou nou pataje levanjil la. Mwen renmen istwa Andre a, ki te mande: “Mèt, ki kote ou rete?”23 Jezi te ka reponn pou di l nan ki lokalite l te rete. Men, li te prefere di Andre: “Vin wè.”24 Mwen ta vle panse Sovè a te vle di: “Vini pou w wè non sèlman kote m rete men kijan m ap viv tou. Vini pou w wè kiyès mwen ye. Vini pou w santi Lespri a.” Nou pa konnen tout sa k te pase jou sa a, men, nou konnen ke lè Andre te jwenn Simon, frè l la, li te deklare: “Nou jwenn … Kris la.”25
Pou moun ki enterese nan konvèsasyon nou yo, nou ka swiv egzanp Kris la kote n ap envite yo pou yo “vin wè.” Gen moun k ap aksepte envitasyon nou an, gen lòt ki pap aksepte. Nou tout konn yon moun ki te resevwa envitasyon plizyè fwa anvan l te fini pa aksepte pou l “vin wè” a. An nou panse ak moun ki te konn avèk nou yo ke nou raman wè kounyeya tou, ann envite yo pou yo retounen vin wè ankò.
Nou respekte chwa ak kalandriye chak moun. Senyè a te di: “Kite chak moun chwazi pou tèt pa yo.”26 Si yon moun pa enterese, sa pa dwe diminye lyen amitye ak lanmou nou gen avèk moun sa a. Lè nou envite lòt moun pou yo “vin wè”, keseswa yo aksepte envitasyon nou an ou pa, n ap santi apwobasyon Senyè a epi, avèk apwobasyon sa a, n ap santi yon pi gwo lafwa pou nou pataje kwayans nou yon fwa ankò avèk yo.
Pou moun k ap itilize Entènèt ak telefòn selilè yo, gen nouvo mwayen pou nou envite lòt moun pou yo “vin wè”. Annou pwofite entènèt la pou nou plis pataje lafwa nou chak jou. . LDS.org, Mormon.org, Facebook, Twitter—tout bay opòtinite.
Pou yo pataje levanjil la, jèn manm nan Boston yo te kòmanse plizyè blòg.27 Moun ki antre nan Legliz la yo te kòmanse aprantisaj yo sou entènèt, sa ki te suiv pa leson avèk misyonè yo. Eksperyans sa a te ede jèn yo gen pi gwo lafwa nan pale sou levanjil la an pèsòm. Youn nan yo te di: “Se pa travay misyonè. Se amizman misyonè.”28
Nou tout nan travay la ansanm. Avèk manm nan pawas nou yo ak misyonè yo, nou planifye e nou priye pou youn ede lòt. Kenbe misyonè aplentan yo nan panse nou ak nan priyè nou tou. Konfye yo fanmi nou ak zanmi nou yo. Senyè a fè yo konfyans e li aple yo pou yo anseye ak beni moun kap chechè L yo.
Prezidan Paulo Kretly ki nan Misyon Maputo nan peyi Mozambik te pataje eksperyans sa a: “Nan Mozanbique, se yon bagay ki kouran pou yon koup konpoze pa yon gason ak yon fi viv ansanm tout vi yo [san yo pa marye paske] tradisyon Afriken an egzije yo peye yon gwo montan lajan pou yo marye, yon montan majorite moun yo pa gen mwayen pou yo peye.”29
Manm legliz yo ak misyonè yo te reflechi sou sa epi yo te priye pou yo te konnen kouman pou yo te ede.
Repons pou priyè yo te fè yo konnen pou yo souliye lwa chastete a ak enpòtans maryaj ak fanmi etènèl. Epi pandan yo t ap ede koup yo repanti epi vin marye legalman, yo t ap anseye yo bonè moun jwenn sèlman nan swiv Jezikri a.
Men foto koup ki soti nan de vil diferan nan Mozambik. Yo te marye Vandredi, yo te batize avèk pi gran pitit yo nan Samdi.30 Yo te envite zanmi ak fanmi pou “vin wè” e dè santèn te reyèlman “vin wè.”
Apre batèm nan, yonn nan sè yo te di: “Nou te oblije chwazi si n t ap suiv tradisyon zansèt nou yo oubyen si n t ap suiv Jezikri. Nou chwazi pou n suiv Kris la.”31
Ou gen dwa pap viv nan peyi Mozambik, men, nan fason pa ou, nan kilti pa ou, ou ka pataje levanjil retabli Jezikri a.
Priye Papa nou ki nan Syèl la. Sa a se travay sakre Li. L ap gide nou nan sa pou nou fè. L ap louvri pòt, kraze fwontyè, e l ap ede nou simonte obstak yo. Senyè a te deklare: “Vwa avètisman an pral jwenn tout moun, nan bouch disip mwen yo, ... e pèsòn p ap kapab anpeche yo.”32
Mwen temwaye ke “vwa Senyè a [aprale] jis nan bout tè a, pou tout moun ki vle tande kapab tande.”33 It’s a Se yon mirak. Se yon mirak. Nan non Jezikri, amèn.
Mostrar las referencias
-
1. Matye 28:19.
-
2. Mak 16:15.
-
3. Gade Matye 28:20; Mak 16:17–18.
-
-
-
-
7. Gade Doktrin ak Alyans 1:5.
-
8. Gade Enseignements des présidents de l’église: Wilford Woodruff (2004), 89–92.
-
9. Gade 1 Nefi 14:12.
-
10. Danyèl 2:34–35.
-
11. Thomas S. Monson, “Welcome to Conference,” Ensign oswa Liahona, Me 2009, 5.
-
12. Thomas S. Monson, “As We Gather Once Again,” Ensign oswa Liahona, Me 2012, 4.
-
13. 2 Korentyen 3:3.
-
14. Gade Clayton M. Christensen, The Power of Everyday Missionaries: The What and How of Sharing the Gospel (2013).
-
15. Thomas S. Monson, “Welcome to Conference,” Ensign oswa Liahona, Nov. 2009, 6.
-
16. 1 Pyè 3:15.
-
17. Yo obsève verite ki epwove pa letan oubyen inyore; gade Doktrin ak Alyans 1:16; gade tou Doktrin ak Alyans 132:8.
-
18. Gade Doktrin ak Alyans 45:26; 88:91.
-
19. Amos 8:12.
-
20. Pwofèt Joseph Smith te di: “Èske Prebisteryen yo gen yon pati verite a? Wi. Èske Batis, Metodis, elatriye, gen yon pati verite a? Wi ... Nou dwe rasanble tout prensip ki bon ak vrè yo nan mond lan epi apresye yo” (History of the Church, 5:517). “Nou pa mande pèsonn pou yo abandone sa yo genyen ...; nou sèlman mande moun yo pou yo vin chèche jwenn plis toujou. Kisa k t ap pase si tout mond lan te aksepte levanjil sa a? Tout moun t ap konprann lòt epi benediksyon Bondye yo t ap devèse sou yo, e se sa ki dezi kè mwen” (Enseignements des présidents de l’église: Joseph Smith [2007], 155). Prezidan Gordon B. Hinckley te di: “Kite m di nou ke nou apresye laverite nan tout legliz ak tout byen y ap fè. Sa nou di moun yo, se pou yo pote avèk yo tout byen yo genyen an e annou wè si nou ka ajoute sou li. Sa se espri travay sa a. Se esans sèvis misyonè nou an.” (“Excerpts from Recent Addresses of President Gordon B. Hinckley,” Ensign, Out. 1998, 72; “Words of the Living Prophet,” Liahona, Avr. 1999, 19). “Nou dwe yon pèp ki amikal. Nou dwe rekonèt sa ki byen nan tout moun. Nou pa pase tan nou ap demoli lòt legliz yo. Nou preche epi nou anseye nan fason klè ak pozitif. Nou di moun nan lòt legliz yo pou yo pote avèk yo tout sa ki byen yo genyen e na wè si nou ka ajoute sou li. Sa se esansyèlman nati gwo pwogram misyonè nou an e li pote rezilta” (“Messages of Inspiration from President Hinckley,” Church News, Nov. 7, 1998, 2; gade ldschurchnews.com).
-
21. 3 Nefi 18:24.
-
22. Gade Doktrin ak Alyans 84:85; 100:6.
-
23. Jan 1:38.
-
24. Jan 1:39.
-
25. Jan 1:41.
-
-
27. Gade, pa egzanp, youngandmormon.com.
-
28. Konvèsasyon telefonik avèk Jackson Haight jou 22 Mas 2013.
-
29. Kourye pèsonèl Prezidan Paulo V. Kretly, 6 Mas 2013.
-
30. Foto founi pa Prezidan Paulo V. Kretly. Premye gwoup la soti Maputo; yo te marye 30 Novanm 2012, epi yo te batize 1 Desanm 2012. Dezyèm gwoup la soti Beira; yo te marye 1 Mas 2013, epi yo te batize 2 Mas 2013.
-
31. Kourye pèsonèl Prezidan Paulo V. Kretly, March 6, 2013.
-
-


text:
Dosye Enpòtan yo
Finansyèl dijans Premye Swen Twous PSA nan lang angle
Jwenn Videyo Embed kòd la ak Transkripsyon
Katastwòf yo pa sèlman afekte enfrastrikti ak travo piblik kominote a, men tou yo souvan gen konsekans sou finans fanmi an, sa ki fè li difisil epi pafwa enposib pou retounen nan aktivite yo. Kòmanse ranpli yon Twous Premye Èd Finansye pou Ijans (PDF) yo kreye nan tèt ansanm avèk Operation HOPE.
Rechèch ki fèt montre menmsi 71% kay yo te rapòte yo gen kopi dokiman finansye enpòtan nan yon kote ki fèmen, sèlman 1% te sitou fè konnen yo te mete dokiman yo nan rezèv kay yo pou katastwòf. Sèlman 2% kay yo te rapòte yo gen lajan kach nan rezèv preparasyon yo pou katastwòf.
Planifikasyon finansye anvan katastwòf se yon planifikasyon ki enpòtan pou moun ak fanmi yo fè, paske katastwòf yo kite anpil Ameriken san fason pou jwenn finans yo oswa domaj ki koute yo chè anpil.
EFFAK se yon zouti senp ki la pou ede ou ak fanmi ou prepare sou plan finansye anvan gen yon katastwòf ak kenbe estabilite finansye sizoka gen yon ijans. EFFAK ede ou idantifye ak òganize dosye finansye enpòtan yo, epi li bay yon dosye referans rapid pou pifò dokiman finansye enpòtan yo.
Li rekòmande pou chak kay gen yon twous, menmsi yon madanm/mari itilize yon twous, tout kont komen ak kont apa yo ak dèt yo ta dwe nan twous la.
Envantè Byen Kay la
Fè yon dosye byen pèsonèl ou pou asirans. Fè foto oswa yon videyo andedan ak deyò kay ou. Mete byen pèsonèl ou yo nan envantè ou. Ou ka vle telechaje Liv University of Illinois ki rele Envantè Byen nan Kay ak Byen Pèsonèl tou pou ede ou note byen ou yo
Dokiman Enpòtan
Chèche genyen asirans pwopriyete, asirans sante ak asirans-vi si ou pa genyen yo. Revize kontra ou genyen yo pou kantite lajan ak limit pwoteksyon an pou asire sa ou genyen anplas se sa ki obligatwa pou ou ak fanmi ou pou tout danje posib yo.
Konsève dokiman enpòtan yo tankou kontra asirans, papye kay, dosye pwopriyete ak lòt papye enpòtan yon kote ki fèmen, tankou bwat depo sekirite lwen kay ou. Fè kopi dokiman enpòtan ou yo pou twous rezèv pou katastwòf ou. Si ou gen enfòmasyon sa yo disponib sa ta dwe fè pwosesis enskripsyon an pou avantaj FEMA pi fasil, si ou ta nan zòn kote prezidan an deklare katastwòf.
Lajan
Anvizaje ekonomize lajan nan yon kont epay pou ijans ou ta ka itilize nan nenpòt kriz. Li rekòmande pou kite yon ti kantite lajan kach oswa chèk vwayaj lakay ou yon kote ki fèmen kote ou kapab jwenn li vit sizoka ou gen pou deplase. Li enpòtan pou gen ti biyè nan men ou paske ATM (gichè otomatik) ak kat kredi yo ka pa fonksyone pandan yon katastwòf lè ou bezwen achte materyèl ki nesesè, gaz oswa manje.


text:
Ale dirèkteman nan navigasyon
Ale dirèkteman nan kontni
Skip to navigation
Skip to content
Men Yon Bagay Pou Reflechi Sou Li...
Si ou lakay ou pandan yon dife, ale nan kote deyò ou te deziyen anvan pou reyini an epi rete la. Pa janm retounen nan yon bilding ki pran dife.
Eksplozyon
Si Genyen yon Eksplozyon
-
Pran Refij kont biwo ou oswa yon tab ki solid.
-
Sòti nan bilding lan imedyatman.
-
Pa itilize asansè.
-
Tcheke pou danje dife ak lòt danje.
-
Pran twous pwovizyon pou ijans ou si gen bon tan.
Si Genyen yon Dife
-
Sòti nan bilding lan imedyatman.
-
Mache a kat-pat byen ba si genyen lafimen
- Itilize yon rad mouye, si li posib pou kouvri nen ou ak bouch ou.
- Itilize do men ou santi pati anlè, anba, ak mitan pòt ki fèmen yo.
- Si pòt la pa cho, akokiye kò ou sou li epi louvri li dousman.
- Si pòt la cho, pa louvri li. Chèche yon lòt kote pou sòti.
-
Pa itilize asansè
- Si ou pran nan dife a, pa kouri. Kanpe-bese-epi-woule pou retire kò ou nan dife a.
- Si ou lakay ou, ale nan kote pou reyini ou te deziyen anvan an.
- Eksplike manm fanmi ou epi sipèvize timoun yo avèk prekosyon.
-
Pa janm retounen nan yon bilding ki pran dife.
Si Ou Pran nan Debri
- Si li posib, itilize yon flach pou siyale pozisyon ou ba sekouris yo.
-
Evite mouvman ki pa nesesè pou ou pa leve pousyè.
-
Kouvri nen ou ak bouch ou avèk nenpòt sa ou genyen nan men ou. (Materyèl an koton ki byen tise-sere kapab aji kòm yon bon filtè. Eseye respire nan materyèl la.)
-
Frape sou yon tiyo oswa yon miray pou sekouris yo kapab tande kote ou ye.
- Si li posib, itilize sou siflè pou siyale sekouris yo.
- Rele fò sèlman kòm yon dènye rekou. Si w rele fò sa kapab lakòz yon moun inale kantite pousyè danjere.


text:
Batonye lòd avoka yo nan Pòtoprens, Carlos Hercule, kritike pouvwa ekzekitif la ki, daprè li, pa montre li gen volonte pou l òganize eleksyon nan peyi a.
Jiris la fè konnen desizyon Platfòm Relijyon pou Lapè pran pou l wete kò l kòm fasilitatè nan negosyasyon sou pwosesis elektoral la, pral gen vove konsekans sou kredibilite pwosesis la ak suit negosyasyon sou fòmasyon enstitisyon ki rele “Kolèj Jesyon Tranzitwa Konsèy Elektoral Pèmanan an”.
Pandansetan negosyasyon ap kontinye konsènan 6 manm Kou Siperyè Pouvwa Jidisyè a (CSJP) : 3 ki prete sèman e ki an pòs deja, ak 3 lòt kap tann depa 3 premye yo pou yo menm kapab prete sèman. Malgre antant divès pati yo te jwenn nan dat 24 desanm 2012 la, negosyasyon sou fòmasyon konsèy elektoral la toujou nan enpas.
Klike sou ikonn agoch la pou koute yon entèvyou kolaboratè nou Jean-Pierre Leroy reyalize ak batonye lòd avoka Pòtoprens la, Mèt Carlos Hercule.


text:
Komisyoné Edmonson fé rezidan Distrik 3 yo kado pliske 2000 kodenn nan evennman any√®l pou distribisyon kodenn Thanksgiving lan
Foto pa Armando Rodriguez/Konte Miami-Dade
MIAMI, FL - Komisyonè Audrey M. Edmonson fè evennman anyèl distribisyon kodenn li an jou 26 novanm 2013 nan Joseph Caleb Center, 5400 N.W. 22 Ave., Miami. Avèk èd volontè yo, pami ladan yo se manm Chapit Òganizasyon Delta Sigma Theta Konte Miami-Dade nan Liberty City Elks, Inner City Ministry, Miami Children’s Initiative, Depatman Aksyon Kominotè ak Sèvis Imèn Konte Miami-Dade, ak rezidan yo nan Distrik 3. Komisyonè Edmonson distribye 2000 kodenn esponnsò yo te fè kado ansanm ak sache pwovizyon, legim, ji ak danre manje ofri pa Farm Share pou rezidan Distrik 3 ki te enskri davans yo..


text:
Dug.G – Mwen bezwen yon zam
Koral
Mwen bezwen yon zam ki ka konbat povrete
bay timoun san zabri yo kote pou yo rete
m bezwen yon zam ki ka konbat koripsyon
yon zam ki ka fe n vin yon nasyon
-1-
Yon zam ki pou detwi zam
Ki pou detwi zak
Kap febli n’ Kap fremi n’
Zam kap louvri lespei n’ black
Yon zam kont povrete Kont grosyète
Kap analize lamizè Kot pov rete
Wi m posedel men sosyete a vle dezame m’
A chak nivo m’ pran l’ vle degrade m’
Yon zam poum sove Ayiti Etyopi La Siri
Tout sa lavi avili
Yon zam poum brake bank kèkontan
Simaye l’ bay tout sa kap viva k kwi li
Yon zam nan plas lanmὸ ki bay lavi
Chak fwam tire fow we parade
Yon vaksen kont tout malady
Kontamine w’ achak fwam ri
Chak pati met men nan men pou sak pati
Retounen sispan detounen fyète n’
se toune n’ fὸ n’ sispan tounen
kout pwen n’ bouke fè n’ divize
n’ sivilize men yo pi imilye n’
minimize n’ itilize n’ mal
jete n’ apre di y opa dirije n’
Koral
Mwen bezwen yon zam ki ka konbat povrete
bay timoun san zabri yo kote pou yo rete
m bezwen yon zam ki ka konbat koripsyon
yon zam ki ka fe n vin yon nasyon
-2-
Mwen bezwen yon zam se pa 9 milimèt
poum brake sou tèt pou sa n’ bezwen bibliyotèk
yon zam kap rafale drὸg konbat koripsyon
fose n’ kostwi lekol
yon zam ki gen katouch plon gaye lanmou
zam limyè kap klere sou tenèb pou jaye gran jou
m bezwen yon zam tankou kadachnikὸv pasyonm gen pou rap
kou zam lirik mwen krible medyokrite yo kou Pac
yon zam ki rele konen fe jeyan bese kou nen
sou bal kou lanbi k’ konen
pou ja fout grandi monen
nan pouch ou pou jere pwochen w’
an proch ou kon n’ pete koken
le yo wew ap vanse le yo wew yap ranse
sou wou pou blo repitasyon w
tout kou pou blo meditasyon w’
mwen bezwen yon zam zanj ki brake ak men demon
yon zam tὸ ki tire katouch rezon
zam male ki posede chajè lapè
e k’ pote bone pou sak pa fyè
Koral
Mwen bezwen yon zam ki ka konbat povrete
bay timoun san zabri yo kote pou yo rete
m bezwen yon zam ki ka konbat koripsyon
yon zam ki ka fe n vin yon nasyon
– Outro –
mwen bezwen yon bonm atomik lanmou exploze sou tè
yon zam tèt ansanm ki pou fèn yon nation
revolisyon mantal la paka fèt san pasyon
an n’ sispan kraze brize an n’ sove Ayiti


text:
Dimanch 18 novanm 2012 la ap make 209èm anivèsè dènye konba ki te debouche sou endepandans peyi Dayiti, Konba « Vertières » la. Nan okazyon an, Anbasad Dayiti nan Washington ap pwojte yon film sou youn nan ewo nasyonal peyi a, Toussaint Louverture.
Responsab aktivite kultirèl nan anbasad la, Stéphane Rosenberg, di Lavwadlamerik objektif inisyativ sa a, se pou misyon diplomatik la apiye efò atis ayisyen yo. Nan ka film sou Toussaint an, atis ayisyen ki an vedèt la se Jimmy Jean-Louis ki, tankou Madam Rosenberg di sa a, se yon gwo non deja nan Hollywood e li genyen popilarite tou ann Ewòp, pi presizeman nan peyi Lafrans –dayè se li ki aktè prensipal nan film nan, kidonk se li ki jwe wòl Toussaint Louverture.
Responsab aktivite kiltirèl anbasad la kontinye pou l di se yon fèt eskprè si pwojeksyon film nan ap fèt nan dat anivèsè Konba “Vertières” la -18 novanm 2012 la- menm si Toussaint pat la nan dènye konba ki te gen pou debouche sou pwoklamasyon endepandans peyi Dayiti nan dat premye janvye 1804. La a, Madam Rosenberg di, avèk rezon dayè –nap site: « Si pat genyen yon Tousaint Louverture, pa tap genyen Vertières. »
Sanble pwojeksyon film sa a pral genyen gwo siksè paske, daprè anbasad la, responsab yo te oublije kouri fèmen enskripsyon yo te ouvè pou te ka gen yon ide sou piblik ki dizpoze deplase pou ale wè film nan, tèlman gen moun nan zòn metwopolitèn Washington nan (Ayisyen kou etranje) ki enskri pou yo kapab prezan nan aktivite kiltirèl sa a.


text:
Minis edikasyon peyi d Ayiti a, Vanneur Pierre, ap mete fen vandredi 8 fevriye 2013 la nan yon vizit 5 jou li tap fè nan Washington kote li chache enterese bayèdefon yo nan nesesite pou yo finanse plan operasyonèl refòm sistèm edikatif la ann Ayiti.
Nan yon konferans ki dewoule nan Wilson Center, nan kapital Etazini an, kote piblik la te genyen ladan n, antwòt, envestisè evantyèl yo e ak reprezantan divès sektè enterese, minis Pierre bay detay sou plan gouvènman ayisyen an genyen pou l pote chanjman nan yon sistèm espesyalis yo konside kòm pase e depase, ki pa koresponn ak reyalite peyi a ap viv jounen jodi a.
Klike sou ikon ki agoch la pou w koute yon repòtaj Jean-Pierre Leroy ki te prezan nan konferans Misye Pierre la.


text:
WASHINGTON, DC— Prensipal gwoup opozisyon Siri a, Konsèy Nasyonal Koalisyon an, deside retire kò l nan kèk reinyon entènasyonal pou pwoteste kont sa li rele "inaksyon san wont" lemond devan krim kap fèt kont pèp siryen an.
Konsèy la di li deside pa patisipe nan pwochen rankont peyi zanmi Siri yo ap fè nan vil Rome semèn kap vini an e li refize tou envitasyon li resevwa pou l al fè chita-koze nan Moskou ak nan Washington sou lagè sivil kap ravaje Siri depi preske 2 zan kounye a.
Nan yon kominike Koalisyon an pibliye, li kritike sa li rele «silans entènasyonal kap plannen sou krim kap fèt tou le jou nan Siri yo". Li di silans sa a « se kòmkidire kominote entènasyonal la ap patisipe nan 2 zan asasinay kap fèt nan peyi li a".


text:
Saik - Mamamia (Lyrics - Paroles)
Saik - Mamamia (Lyrics - Paroles)
A distance ou ka agressé mwen
An toujou ka menti ou ka abaissé mwen
Mé poukoi sé mwen ké toujou terrible, mwen ki toujou pénible
Mwen ki pa jin crédible, an ja lass pèd crédit, an zyé aw an ka enlaidi
Baby ka an pé di ? An ja ni labitid dè relation pétillante
Oh ! Jodla ou inmé mwen dèmin ou vlé fan la po
Ou ka tèlmen douté dè mwen kè ou ka poussé mwen a bout
Relation an nou an ba dlò, ou ka fè kon si ou rien à foutre wow yeah
Refrain:
But , I know you fell lonely, I know you fell lonely
Avè tou sa nou ja vwè ayin pé pa parfait
I know you fell lonely, yeah !
Mamamia, baby an ka vwè'w an té vlé évitéw dè viv' on calvaire
Mamamia, baby an ka kwèw an sav' an toujou occupé homme d'affaires
Mamamia, an préféré ét' célibataire pou dèmin lov' an nou pa fin' an la guerre
Pa fin' an la guerre pou dèmin lov' an nou pa fin' an la guerre
Chak conversation an nou ni tension
Haine et gadé pani pon attention
Lanmou an nou san subvention, an ni limpression an ka péyé on rantion
An ké pé fè sa an pé ou ké toujou douté
Sé pawol a moun ou ka kouté, relation an nou ka dégouté mwen
An ba drap la sé yinki vou é mwen
Alow cool baby, an lè tout' bétiz
Jan la kè nou pati sé pou nou fléchi
An ja bo réfléchi, mo mo mo avè chif
Désolé an pa ka vwè pon solution précise
Pétèt' twop indécis, pani pon bon plési
La vi ja léssé mwen twop ti blessi
Dèmin pé ni blessi
Adan on monde ki paisible
Lè yo péké gadé mwen kon spécimen
Oh ! An just vé yonn' pou ran' mwen accro
Yonn ki paré pou suiv' mwen everywhere I would
Yonn kè an ka méné tou patou
Adan tou sa i ka géné tout patou oh yeah !
Refrain
But , I know you fell lonely, I know you fell lonely
Avè tou sa nou ja vwè ayin pé pa parfait
I know you fell lonely, yeah !
Mamamia, baby an ka vwè'w an té vé évitéw dè viv' on calvaire
Mamamia, baby an ka kwèw an sav' an toujou occupé homme d'affaires
Mamamia, an préféré ét' célibataire pou dèmin lov' an nou pa fin' an la guerre
Pa fin' an la guerre pou dèmin lov' an nou pa fin' an la guerre
Si ces paroles contiennent des erreurs, tu peux les corriger en cliquant sur le bouton Correction ci-dessous.


text:
Vis Prezidan Edmonson selebre ouvèti atelye atizay Eleazar Delgado nan Wynwood
Jou 7 avril 2011, Vis Prezidan Audrey M. Edmonson (nan mitan) ansanm ak chantè mizisyen Tito Puente, Jr (agòch) nan seremoni koupe riban Atelye Atizay Eleaza Delgado (adwat) nan kè Distrik Atizay Wynwood la nan Vil Miami. Delgado fè kado youn nan zèv da li yo nan Lakwa Wouj Ameriken pou ede ranmase lajan pou moun ki viktim tranbleman tè ak tsounami nan peyi Japon. Te gen nan evennman an koleksyon atis Venezyelyen an "Dèyè Limyè yo", ki mete an limyè fondatè pyonye Miami yo Julia Tuttle, Henry Flagler ak Carl Fisher, pami lòt moun ankò.
Lejann Foto: Vis Prezidan Edmonson ak atis Eleazar Delgado.
(Foto yo se koutwazi de biwo Vis Prezidan Edmonson)


text:
Film Argo bay anpil sipriz lè li ranpòte gwo mayòl nan remiz Pri Golden Globes Awards yo nan Hollywood. Film sa a resevwa pri pou meyè dramatizasyon epi sineyas la, Ben Affleck, pase men pran pri meyè direktè a.
Daniel Day-Lewis pat tèlman gen pwoblèm pou li ranpòte pri meyè pèfomans yon aktè pou wòl li jwe nan yon film dramatik ki rele Lincoln (dayè se wòl prezidan Lincoln nan misye jwe), tandiske Jessica Chastain resevwa pri meyè aktris dramatik la pou wòl li nan Zero Dark Thirty. Les Misérables genyen pri pou meyè komedi a oubyen pou kategori mizikal; e vedèt prensipal film nan, Hugh Jackman, ranpòte pri meyè pèfòmans yon aktè nan yon komedi oubyen nan yon mizikal.
Ansyen prezidan Bill Clinton te bay sa kèk obsèvatè konsidere kòm meyè pèfomans sware a. Vrèman-vre, Misye Clinton te fè yon parèt ki siprann preske tout moun e se tout piblik la ki te leve-kanpe pou bat bravo anvan li te menm kòmanse pale.
Ansyen prezidan ameriken an te entwodwi imaj video film Lincoln nan ke sineyas Steven Spielberg te pwodui e ki rakonte istwa prezidan Abraham Lincoln ki te dirije Lèzetazini pandan Lagè Sivil la nan 19èm sièk la.
Se manm Asosyasyon Près Etranjè Holliwood la ki vote pou chwazi gayan pri Golden Globes yo. Souvan moun konsidere seremoni sa a kòm yon avan-gou pou pri akademi yo (Academy Awards) ki pral dewoule mwa pwochen an.


text:
Gwo manifestasyon kontinye pou yon 8e jou youn apre lòt sou plas Tahrir nan kapital egypsyèn nan, Lekèr, nan moman yon komisyon ki gen islamis pou pifò ladan--- apwouve pwojè konstitusyon an ke pèp egypsyen, pita, va genyen pou l apwouve ou voye jete nan yon referandòm ki dwe dewoule atravè tout peyi a.
Komisyon sa a / ke anpil manm kretyen ak liberal boykote / kenbe lwa islamik la kòm prensipal baz dokiman an.
Gwoup la prese apwouve 234 atik dokiman an nan yon rankont ki te komanse jedi apre midi e ki te dire jiska nan douvan jou vandredi 30 novanm nan.
Asanble prese vote dokiman an anvan dimanch kap vini an ki se jou pi gwo enstans lajistis Ejipt la dwe deside si wi ou non lap disoud komisyon a.
Nan jou ki sòt pase yo, apeprè 30 manb kretyen ak liberal te abandone « asanble konstityant la » pou pwoteste kont « kidnaping » yo estime islamis k ap soutni prezidan Mohammed Morsi yo fè sou konstityant lan.


text:
Kòl Etonan
Li Te Kreye Konsa
Kòman foumi e myèl mache’tèt anba, yon abilite esansyèl pou mache sou plant? Non’sèlman pye yo dwe kapab kole, men tou dekole nan moman apwopriye pou yo kapab deplase rapidman.
Yon ekip Inivèsite Masachisèt montre kounyeya fason etonan yo fè sa. Yo itilize kamera foto iltrarapid sou myèl siwo e foumi k’ap mache sou vit, e etidye estrikti pye a nan mikwoskòp. Pye a gen yon tanpon imid (awolyòm), ki kapab kole sou yon sifas tankou papye mouye sou yon fenet. Sa nan mitan de grif, ki gen fòm yon kòn towo bèf.
Si sifas la di, grif yo kapab kranponnen yon sifas, e awolyòm lan retrakte paske li pa nesesè, e li pwoteje pou li pa kòche. Men sou yon sifas poli kote grif la pa kapab kranponnen anyen, yo retrakte pamwayen tendon fleksib grif la, ki koze awolyòm lan vire sou li menm e etann li nan pozisyon. Tandon sa a konekte tou nan yon plat ki prese yon rezevwa “san” (emolenf), fòse likid la antre nan awolyòm lan pou gonfle li, konsa prese li sou sifas la.
Lè pye a bezwen dekole, tendon fleksib grif la libere, e awolyòm lan e anpil nan pati mekanik yo’tèlman elastik ke yo tounen rapidman antre nan plas yo. Menm mekanis fondamantal la aplike pou ni myèl ni foumi, men yo gen pati ki fòme diferaman akòz diferan egzijans yo.
Sa se yon plan mekanik e idwolik trè konplèks, men kontwole nan yon fason trè senp, san okenn patisipasyon’sèvo. Sa rann posib gran konfyans e moman reyaksyon trè rapid. San etonnman, sa eksite kiryozite kreyatè ti wobo yo pou bi medikal.
Se pa ta premye fwa ke lòm kopye plan orijinal Bondye te kreye nan lespri envantif Li–òdinèman san ba Li glwa. “Envantè” Vèlkwo a, kòm egzanp, se yon sistèm sanblab nan plant ki te enspire li.
Rèy animal te gen pwopilsyon djèt lontan anvan okenn moun te panse sou sa, e je woma te enspire radyografi teleskòp reyon X (Creation 23(3):12-13), pou site’sèlman kèk. Plis teknik rechèch sofistike nou rann nou kapab dekouvri konsènan kreyasyon an, se plis nou dekouvri nan abilite, pwofondè e lespri envantif plan orijinal Bondye te kreye, ke lòm ap lite pou kopye.
Sous
- Schubert, C., Ensèk deplwaye pye kolan ak presizyon, Science News, 2 June 2001, p. 341.
- Yon sityasyon kolan pou foumi e myèl; byolojis UMass gade kòman ensèk sa yo kole sou divès sifas, Inivèsite Masachisèt nan Amherst,  . 17 December 2001.
- Federle, W. et al, Byomekanik ògàn adezif pretasyen mobil nan foumi e myèl. Proceedings of the National Academy of Sciences USA 98(11):6215–6220 , 22 May 2001.


text:
billet - chronique
Matinik tjou-pou-tet - Kréyolad 342
- Détails
- Publié le lundi 8 novembre 2010 09:07
Pa ni an mwa, nou té ka vréyé bon labou, pas Jennkarlos té vini Matinik, pou té sa wè fanatik-li. Ében kou-tala, i pa vini Fòdfrans, i monté pa dan Linò. Lémami pé ké ni lapenn fè kar pou désann an vil. Kou-tala, ou sé di sa ki enmen misié pli chansé, pas biyé-a titak mwen chè, (i a 35 éro selman, avan sété 50 éro).
Simenn pasé sé té Jounen Entènasional Kréyol, é kon chak jou, man ka aprann an bagay nouvo. Man té ja tann dépi lontan, ki kréyol sé pa té an lang. Andidan Antilla, man wè an gran mè an komin ki lianné épi Lasoufriyè Sent-Lisi, ki pran bon fè épi Toma, té ka pousuiv jounal-la. An menm balan-an, man aprann ki adan komin Sentàn, sé té épi kréyol yo té ka bokanté épi sé lézot péyi-a. Yo jik mété atè épi Gwadloup, an Fédérasion Kolektivité Kréyolopal andidan Lakarayib (FCCC) pou bokanté épi Karayib-la.
Man aprann, menm manniè té ni « fransé-bannann » éti moun ka fè kawo, atjelman i ni « kréyol ponm-tè ». Tout moun ka fè fot, ka fè sa yo lé, ka ékri’y an gou-yo, ka palé’y gro gra épi épé, pèsonn pa ka di ayen, yo pa ka fè lafet épi sa. Akondi Janklod Diverjé : « Lè ou piti, fout ou ka pran fè ». Lè ou sé an piti lang, an piti pep, an ti-zizin nasion ek an ti-gigin kilti : fout ou ka pran fè !
Chak bètafé ka kléré pou nam-li, an patjé parti politik ka fè sa yo pé pou yo douvan-douvan. Anni gadé Dominik (sé pa péyi-a ki an fas Gran-Riviè a, mé tala ki té prèmié minis-la) ében, i ka vini sé tan prochen andidan an lékol pou i palé di an liv asou Sézè. Tousa fè ki magré Marni lajòl dépi pasé karantan, i pres ped tout tet-li. Sé bien pou sa yo vréyé’y Kolson. Sé pa li selman ka di Matinik ka pati pa tet ek ka planté létjet. Ni moun ka di :
- Ni lontan i ja tjou-pou-tet !
Jid
Bel poveb kréyol 127
Ou sé di pou Ayiti, Toma pa ka distrè : « Pli ou déchiré, pli chien ralé’w » épi : « Sé lè’w déchiré ou ka jwenn belmè’w ».
Jid


text:
Nan peyi Siri, militan yo fè konnen gwo batay fewòs ap dewoule ant fòs gouvènmantal yo ak militan rebèl yo pou wè kilès kap pran kontwòl pati sid kapital la, Damas.
Goumen sa yo pete nan moman prezidan palman peyi Iran an, Ali Larijani, twouve l nan Damas pou l fè chita-tande avèk Prezidan Bashar al-Assad.
Militan dwamoun siryen, ki tap abòde sitiyasyon jeneral la nan peyi yo yè jedi 22 novanm nan, deklare plis pase 40 mil moun deja pèdi lavi yo nan konfli a depi mouvman leve-kanpe a te kòmanse kont rejim Assad la nan mwa mas 2011.
Obsèvatè Siryen Dwa Moun nan di Lavwad Lamerik, pami moun ki mouri yo, 28 mil se sivil ak konbatan rebèl.
Chif la genyen tou 10 mil sòlda ki t ap defann gouvènman an, anviwon 1400 militè ki te chanje kazak pou yo antre nan kad rebèl yo, plis 600 moun yo pa rive idantifye.


text:
Yon gwoup k ap defann travay medya yo, fè konnen libète laprès pat amelyore pandan ane 2012 l a nan Afrik di Nò ak Mwayen Oryan an, malgre sa li rele “Prentan Arab la” ki kontinye fè pwogrè nan rejyon an.
Nan rapò Repòtè san Fwontyè pibliye chak ane sou libète laprès nan lemond e ki parèt mèkredi 30 janvye 2013 la, li klase rejyon sa a, kap fè fas ak mouvman leve-kanpe popilè, kòm rejyon kote jounalis sibi plis move tretman nan lemond. Daprè gwoup la, sitiyasyon libète laprès pat bon ditou nan peyi Tinisi ak Lejip kote manifestasyon popilè te debouche sou yon chanjman gouvènman.
Nan Siri, rapò Repòtè san Fwontyè a di jounalis ak moun kap itilize entènèt la viktim yon lagè enfòmasyon kap dewoule ant gouvènman Asad la ak gwoup ki fè pati opozisyon an. Rejim an plas la nan Damas montre plis chak jou li li pa kapab tolere moun ou gwoup moun ki genyen opinyon ki pa nan santiman gouvènman an.
Daprè rapò a toujou, Siri se peyi ki te pi danjre pou yon travayè laprès nan ane 2012 la. Repòtè san Fwontyè, ki baze nan peyi Lafrans, klase rès kontinan afriken an ak rejyon Azi Pasifik la byen ba nan rapò li a.


text:
WASHINGTON DC— Nouvo Chanm Depite Etazini an apwouve ak yon kokenn majorite pwogram asirans inondasyon 9 milya dola pou viktim manman tanpèt Sandy yo---kokenn siklòn ki te simen dezawa-dezafi sou kot nò-Ès Etazini-an.
435 manm Chanm bas la adopte lwa a vandredi avèk yon majorite 354 vwa pou e 67 kont, apre anpil kritik palmantè ki reprezante Eta dezas la te fè daprèzavwa ansyen lejislati-a pat vote pwogram asistans lan anvan fen sesyon palmantè nan mwa desanm nan.
Lwa a kounye a gen pou l ale devan Sena a ki sipoze adopte li menm la pou la. Chanm wot la te deja apwouve yon pwogram èd 60 milya dola anfavè viktim tanpèt la.
Sandy te ravaje plizyè Eta sou kot nò Ès peyi Etazini nan mwa Oktob 2012 la, kote li te detwi plizyè milye kay e fè plizyè milya dola dega e pran lavi 125 moun Ozetazini.
Chanm Depite-a gen pou-l vote ankò 15 Janvye k-ap vini-an sou yon lòt tranch asistans 51 milya dola---toujou anfavè rejyon tanpèt la devaste yo.
Nan semèn k-ap vini-yo, nouvo Kongrè-a, ki prete sèman yè jedi-a, pwal fè fas tou ak yon ansyen chirepit sou dèt peyi a k ap galope, sou kèk pwopozisyon konsènan imigrasyon ak sou kontwòl zam-nan---yon pwoblèm ki soulve anpil polemik nan Ozetazini.
Sou kesyon plafon dèt-la, ekonomis James Glassman kap travay nan JP Morgan Chase di LavwadLamerik, yo dwe ogmante plafon dèt la pou mete l nan yon trilyon dola, dekwa pou bay gouvènman federal ameriken an ase latitid pou’l prete lajan.
Yon lòt kote, ekonomi ameriken kreye 155-mil nouvo djòb nan mwa desanm ki pase a pandan to chomè yo pase nan 7, 8 pousan.
Rapò Depatman Travay la pibliye vandredi fè konnen anpil nan nouvo djòb yo se nan sektè manifakti ak kontriksyon an yo te pran nesans.
Ekspè gouvènman an yo revize chif sou chomaj mwa anvan an ki te 7,7 pousan e yo jwenn ke l te pi wo pase estimasyon yo te fè anvan an.
Se sèlman yon ti kras pase 12 milyon moun yo konte kòm chomè Ozetazini. Anviwon 5 milyon nan yo pa nan travay depi 27 semèm ou plis.


text:
Eksplozyon Nikleyè
Yon eksplozyon nikleyè se yon eksplozyon ki gen anpil limyè ak chalè, yon presyon nuizib ak sibstans radyo-aktif ki gaye toupatou epi ki kapab kontamine lè a, dlo, ak sifas tè a sou yon distans plizyè mil. Yon anjen nikleyè kapab se yon zam ki nan yon misil entè-kontinantal yon nasyon lennmi oswa yon òganizasyon teworis lanse, oswa anjen an kapab se yon anjen nikleyè pòtatif yon moun pote. Tout anjen nikleyè yo lakòz moun mouri lè yo eksploze, tankou limyè ki briye anpil, gwo-gwo chalè (radyasyon tèmik), radyasyon nikleyè inisyal, eksplozyon, dife ki kòmanse akòz ritm chalè a, epi dife segondè akòz destwiksyon an.
Menas nikleyè ki te prezan pandan Lagè-Fwad la te diminye; men, posiblite ki toujou genyen sèke yon teworis kapab jwenn aksè nan yon zam nikleyè. Anjen sa yo rele anjen nikleyè sanzatann (IND). Anjeneral, yo se zam ki pi piti ak mwen danjere pase sa nou imajine sou plan tradisyonèl. Menmsi espè yo ka prevwa yon atak nikleyè gen mwens chans pase lòt kalite yo, li toujou enpòtan pou konnen etap senp ki kapab sove lavi ou ak lavi fanmi ou.
Danje Anjen Nikleyè
Prepare tèt ou, fanmi ou ak pwopriyete ou pou danje anjen nikleyè.
Espè yo prevwa gen mwens chans pou gen danje yon atak nikleyè estratejik ki ta fè dega an mas jodi a. Men, nòmalman, yo pa kapab prevwa teworis.
Si te gen menas yon atak, moun k ap viv toupre sib posib yo te ka jwenn konsèy pou deplase, oswa yo te kapab deside poukont yo pou ale nan yon zòn yo pa konsidere kòm yon sib posib. Pwoteksyon kont sibstans radyo-aktif k ap re-tonbe yo ta mande pou pran abri nan yon zòn anba tè oswa nan mitan yon gwo bilding.
Anjeneral, sib posib yo gen ladan:
- Teren misil estratejik ak baz militè.
- Sant gouvènman tankou Washington, DC, ak kapital eta yo.
- Transpò enpòtan ak sèvis kominikasyon.
- Sant manifakti, sant endistriyèl, sant teknoloji ak sant finansye.
- Rafinri petwòl, izin enèji elektrik, ak izin chimik.
- Gwo pò ak teren avyasyon yo.
Twa (3) faktè pou pwoteje tèt ou kont radyasyon ak sibstans radyo-aktif k ap re-tonbe, pwoteksyon ak tan.
- Distans - tank gen plis distans ant ou ak patikil radyo-aktif k ap re-tonbe yo, tank l ap pi bon pou ou. Yon zòn anba tè tankou yon kay oswa sousòl bilding ki gen biwo ap bay plis pwoteksyon pase premye etaj yon bilding. Yon etaj toupre mitan yon bilding ki wo ka pi bon, selon sa ki pre a nan etaj la kote patikil radyo-aktif k ap re-tonbe yo ta rasanble. Twati plat yo rasanble patikil radyo-aktif k ap re-tonbe yo, kidonk etaj anlè a pa yon bon chwa, ni yon etaj ki toupre yon twati plan nan vwazinaj la.
- Pwoteksyon - tank materyèl yo pi lou ak pi epè - miray epè, beton, brik, liv ak tè - ant ou menm ak patikil radyo-aktif k ap re-tonbe yo, tank l ap pi bon pou ou.
- Tan - sibstans radyo-aktif k ap re-tonbe yo pèdi entansite yo yon jan rapid. Apre yon sèten tan, w ap kapab kite abri anti-atomik la. Sibstans radyo-aktif k ap re-tonbe yo reprezante pi gwo menas pou moun pandan premye de (2) semèn yo, epi apre sa li bese a apeprè 1 pousan nivo radyasyon inisyal li.
Men sonje nenpòt pwoteksyon pwovizwa pi bon pase anyen ditou, epi tank ou ka pran avantaj nan plis pwoteksyon, distans ak tan, tank l ap pi bon pou ou.
Risk Anjen Nikleyè
Limit, kalite ak tan pou danje sa yo rive difisil pou prevwa. Epapiyman jewografik efè danje a ap defini nan sa ki anba la yo:
- Gwosè anjen an. Yon bonm ki pi puisan ap pwodui efè sou yon distans ki pi lwen.
- Wotè anlè sòl la kote anjen an te eksploze. Sa ap detèmine enpòtans efè eksplozyon an.
- Kalite sifas ki anba eksplozyon an. Kèk materyèl pi ka vin radyo-aktif ak pi ka vini nan van pase lòt yo. Zòn plat yo pi sansib nan efè eksplozyon an.
- Kondisyon metewolojik ki la. Vitès ak direksyon van an ap afekte tan pou konsekans yo rive; presipitasyon ka lave sibstans radyo-aktif k ap re-tonbe yo nan atmosfè a.
Enpilsyon Elektwo-Mayetik
Anplis lòt efè yo, yon zam nikleyè ki eksploze nan oswa anlè atmosfè tè a kapab kreye yon enpilsyon elektwo-mayetik (EMP), yon chan elektrik ki gen dansite fò. Yon EMP aji tankou yon kout-loraj, men li pi fò, pi rapid ak pi kout. Yon EMP kapab fè domaj grav sou aparèy elektwonik ki konekte nan sous enèji oswa nan antèn. Sa gen ladan sistèm kominikasyon, òdinatè, aparèy elektrik, ak sistèm pou estat machin oswa avyon. Domaj la kapab kòmanse depi nan yon ti sispansyon pou rive nan epuizman eleman yo. Pifò ekipman elektwonik ki sou yon distans 1,000 mil avèk yon eksplozyon nikleyè nan altitid ki wo kapab afekte. Anjeneral, radyo ki fonksyone avèk pil epi ki gen antèn kout pa ta afekte. Menmsi yon EMP ka pa nuizib pou pifò moun, li kapab nuizib pou moun ki gen estimilatè kadyak oswa enplantasyon lòt aparèy elektwonik.
Retonbe Radyo-Aktif
Menmsi moun yo pa pre ase nan eksplozyon nikleyè a pou yo afekte nan enpak dirèk yo, yo ka afekte nan sibstans radyo-aktif k ap re-tonbe yo. Nenpòt eksplozyon nikleyè ap lakòz kèk sibstans radyo-aktif re-tonbe. Eksplozyon ki fèt toupre sifas tè a kreye pi gwo kantite sibstans radyo-aktif k ap re-tonbe pase eksplozyon ki fèt nan altitid ki pi wo. Se paske gwo-gwo chalè ki pwodui nan yon eksplozyon nikleyè lakòz yon lè monte pou fòme nyaj chanpiyon ou abitye wè. Lè gen yon eksplozyon toupre sifas tè a, sa atire anpil milyon patikil pousyè nan nyaj la. Lè chalè a diminye, materyèl radyo-aktif ki tounen vapè yo kondanse sou patikil yo epi yo tonbe sou Latè ankò. Fenomèn sa a rele sibstans radyo-aktif k ap re-tonbe. Materyèl sa yo k ap re-tonbe a dekonpoze apre yon peryòd tan long, epi yo se sous prensipal radyasyon nikleyè rezidyèl.
Sibstans nikleyè k ap re-tonbe apre yon eksplozyon nikleyè ka ale nan kouran van sou yon distans plizyè santèn mil si gen bon kondisyon. Efè nan menm yon ti anjen pòtatif ki eksploze nan nivo sòl la kapab gen danje pou touye moun.
Sonje moun pa kapab ni wè ni pran sant ni detekte radyasyon avèk sans nòmal yo. Moun kapab detekte radyasyon sèlman avèk aparèy pou kontwole radyasyon. Sa fè ijans radyolojik yo diferan avèk lòt kalite ijans yo, tankou inondasyon oswa ouragan. Kontwòl la kapab prevwa lè pou sibstans radyo-aktif k ap re-tonbe yo rive, epi y ap itilize mwayen avètisman ofisyèl pou anonse sa. Men, nenpòt ogmantasyon nan akimilasyon pousyè sab ak salte ta dwe yon avètisman pou pran mezi pou pwoteje tèt ou.
Anvan
Anvan yon Eksplozyon Nikleyè
Bagay ki anba la yo se bagay ou kapab fè pou pwoteje tèt ou, fanmi ou ak byen ou anvan yon eksplozyon nikleyè.
- Prepare yon Twous Rezèv pou Ijans, ki genyen ladan atik tankou manje ki p ap gate, dlo, ak yon radyo ki fonksyone avèk pil oswa avèk manivèl, flach ak pil siplemantè. Ou ka vle prepare yon twous pou espas travay ou ak yon twous pòtatif pou mete nan vwati ou sizoka yo mande ou pou deplase.
- Fè yon Plan Fanmi pou Ijansou. Fanmi ou ka pa ansanm lè gen yon katastwòf, poutèt sa li enpòtan pou konnen kijan youn ap kontakte lòt, kijan n ap tounen ansanm ak sa w ap fè sizoka gen yon ijans.
- Planifye kote fanmi ou ap reyini, andedan ak deyò katye imedyat ou.
- Ou dwe konnen sistèm avètisman ak plan katastwòf kominote ou, ansanm avèk wout pou deplasman yo.
- Chèche konnen si ofisyèl yo te deziyen nenpòt bilding piblik nan kominote ou kòm abri anti-atomik. Si yo pa t deziyen okenn, fè lis abri posib pa ou toupre lakay ou, espas travay ou, ak lekòl ou. Kote sa yo ta gen sousòl oswa zòn santral san fenèt nan etaj mitan nan bilding ki wo anpil ak nan metwo ak tinèl.
- Si w ap viv nan yon bilding ki gen apatman oswa nan yon bilding ki wo anpil, pale avèk manadjè a sou kote ki pi an sekirite nan bilding nan pou pran abri, ak sou fason pou satisfè bezwen moun ki nan bilding nan jouk lè pa gen pwoblèm pou sòti deyò.
- Pandan peryòd gwo menas yo ogmante rezèv ou pou katastwòf pou ka siviv pandan apeprè de (2) semèn.
Li trè nesesè pou pran abri pandan yon eksplozyon nikleyè. Gen de (2) kalite abri - abri pou eksplozyon ak abri pou konsekans nikleyè. Sa ki anba la a dekri de (2) kalite abri yo:
- Abri pou eksplozyon yo konstwi sitou pou ofri pwoteksyon kont presyon eksplozyon an, radyasyon inisyal, chalè ak dife. Men, menm yon abri pou eksplozyon pa kapab reziste kont yon frap dirèk nan yon eksplozyon nikleyè.
- Abri pou konsekans nikleyè pa bezwen konstwi sitou pou bay pwoteksyon kont konsekans nikleyè. Yo kapab nenpòt espas ki pwoteje, depi miray yo ak twati a epè ak ajiste ase pou abòde radyasyon ki degaje nan patikil konsekans nikleyè yo.
Pandan
Pandan yon Eksplozyon Nikleyè
Sa ki anba la yo se gid pou sa pou fè sizoka gen yon eksplozyon nikleyè.
- Koute enfòmasyon ofisyèl yo, epi swiv enstriksyon anplwaye repons pou ijans yo bay. Selon sa ou konnen sou menas la, yo ka mande ou pou pran abri, ale yon kote ki espesifik, oswa sòti nan zòn nan.
- Si yo bay avètisman pou yon atak, pran abri imedyatman ou kapab, anba tè si li posib, epi rete la jouk lè yo ba ou enstriksyon pou fè lòt bagay.
- Chèche jwenn bilding ki pi pre a, pito sa ki bati avèk brik oswa beton, epi ale andedan pou evite nenpòt materyèl radyo-aktif ki deyò a.
- Si ou kapab jwenn pi bon abri nan kèk minit, tankou yon bilding ki gen plizyè etaj, ale ladan imedyatman.
- Ale lwen anba tè a otank posib oswa nan mitan yon bilding ki wo. Objektif la se pou mete tout kantite miray ak tout kantite beton, brik ak sòl ki posib ant ou ak materyèl radyo-aktif ki deyò a.
- Rete kote ou ye a, menmsi ou separe avèk fanmi ou. Andedan an se pi bon kote pou tout moun ki nan zòn ki afekte a. Sa kapab sove lavi ou.
- Pandan tan avèk pi gwo nivo radyasyon an li pi bon pou rete andedan, pou pran abri lwen materyèl radyo-aktif ki deyò a.
- Nivo radyasyon yo danjere anpil apre yon eksplozyon nikleyè, men nivo redui rapidman.
- Espere rete andedan pandan omwen 24 èdtan sof otorite yo di ou pou fè lòt bagay.
- Lè deplasman an nan pi bon enterè ou, y ap ba ou enstriksyon pou fè sa. Y ap itilize tout metòd kominikasyon ki disponib pou bay nouvèl yo ak / oswa enstriksyon yo.
- Yo ka mande moun ki nan trajektwa materyèl radyo-aktif la - nan menm direksyon avèk van an - pou yo pran mezi pou pwoteje tèt yo.
Si ou bloke deyò epi ou pa kapab antre andedan imedyatman:
- Pa gade flach oswa boul dife - sa kapab fè ou avèg.
- Pran abri anba nenpòt sa ki ta ka ba ou pwoteksyon.
- Kouche plat atè, epi kouvri tèt ou. Si eksplozyon an fè sou yon distans, li kapab pran 30 segonn oswa plis pou vag eksplozyon an frape.
- Pran abri imedyatman ou kapab, menmsi ou sou yon distans anpil mil avèk kote ki te gen atak la - van an kapab pote ale sibstans radyo-aktif k ap re-tonbe yo sou yon distans anpil santèn mil. Sonje twa (3) faktè pwoteksyon yo: Distans, pwoteksyon ak tan.
- Si ou te deyò pandan oswa apre eksplozyon an, netwaye ou san pèdi tan, pou retire materyèl radyo-aktif ki te rete sou kò ou.
- Retire rad ou pou pa kite materyèl radyo-aktif la simaye. Si ou retire kouch rad deyò a ou kapab retire apeprè 90% materyèl radyo-aktif la.
- Si li posib, mete rad kontamine ou nan yon sache plastik epi fèmen oswa mare sache a. Mete sache a lwen moun ak bèt otank posib yon fason pou radyasyon li degaje a pa afekte lòt moun.
- Lè li posib, pran yon douch avèk anpil savon ak dlo pou ede retire kontaminasyon radyo-aktif la. Pa ni fwote ni grate po ou.
- Lave cheve ou avèk chanpou oswa avèk savon ak dlo. Pa itilize krèm nan cheve ou paske l ap tache materyèl radyo-aktif nan cheve ou, sa k ap anpeche li rense fasil.
- Mouche nen ou dousman, epi siye popyè ou ak sil ou avèk yon twal mouye ki pwòp. Siye zòrèy ou dousman.
- Si ou pa kapab benyen nan douch, itilize yon lenjèt oswa yon twal mouye pou siye po ou ki pa t kouvri avèk rad la.
Bilding kòm Pwoteksyon
Building as Shelter Text Version TXT 1Kb
Chif ki nan graf sa a reprezante yon 'faktè rediksyon dòz.' Yon faktè rediksyon dòz 10 vle di yon moun ki nan zòn nan ta pran 1/10yèm dòz yon moun ki deyò. Yon faktè rediksyon dòz 200 vle di yon moun ki nan zòn nan ta pran 1/200yèm dòz yon moun ki deyò.
Pou jwenn plis enfòmasyon, li Konsèy pou Planifikasyon pou Repons nan yon Eksplozyon Nikleyè PDFkomite entè-ajans federal ki anba kontwòl Biwo Egzekitif Prezidan an.
Apre
Apre yon Eksplozyon Nikleyè
To dekonpozisyon sibstans radyo-aktif k ap re-tonbe yo se menm to pou nenpòt gwo anjen nikleyè. Men, kantite sibstans nikleyè k ap re-tonbe yo p ap menm selon gwosè anjen an ak fason li pre avèk sòl la. Poutèt sa, li ta ka nesesè pou moun ki nan zòn ki gen nivo radyasyon ki pi wo yo pran abri pandan apeprè yon mwa.
Sibstans radyo-aktif pi lou k ap re-tonbe yo ta limite nan zòn nan oswa nan direksyon van an, epi 80 pousan sibstans radyo-aktif ta re-tonbe pandan premye 24 èdtan yo.
Moun ki nan pifò zòn ki ta afekte yo kapab jwenn pèmisyon pou sòti nan abri a apre kèk jou, epi si li nesesè, pou yo deplase pou ale nan zòn ki pa afekte yo.
Lè Ou Retounen Lakay Ou
Sonje bagay sa yo lè ou retounen lakay ou:
- Kontinye koute radyo ak televizyon pou jwenn nouvèl sou sa pou fè, kote pou ale ak kote pou pa ale.
- Rete lwen zòn ki domaje yo. Rete lwen zòn ki make “radiation hazard” (danje radyasyon) oswa “HAZMAT.” Sonje moun pa kapab ni wè ni pran sant ni detekte radyasyon avèk sans yo.
Lòt gid pou rekòmanse aktivite ou apre katastwòf.
Plis Enfòmasyon
Piblikasyon
Si ou bezwen plis enfòmasyon sou nenpòt nan sijè sa yo, resous ki anba la yo ka ede ou.
- Atak Nikleyè. Dokiman ki bay oryantasyon pou preparasyon pou yon menas nikleyè.
Sitwèb Asosye
Ale sou Entènèt nan sitwèb ki anba la yo pou jwenn plis enfòmasyon sou fason pou planifye ak prepare pou yon eksplozyon nikleyè ak sou fason pou konnen resous ki disponib yo:
- Ajans Federal pou Jesyon Ijans
- Lakwa-Wouj Ameriken
- Sant pou Kontwòl ak Prevansyon Maladi - Ijans Radyasyon
- Sant pou Kontwòl ak Prevansyon Maladi - Evènman ki Lakòz Anpil Moun Mouri
- Ajans Pwoteksyon Anviwònman
Koute Ofisyèl lokal yo
Aprann kichòy sou plan pou ijans yo gouvènman eta ak gouvènman lokalkreye nan zòn ou. Nan nenpòt ijans, toujou koute enstwiksyon ofisyèl jesyon ijans lokal yo bay.


text:
Astwonomi
Astwonomi se yon syans ki etidye pozisyon, mouvman, estrikti ak evolisyon kò selès yo. Branch astwonomi fondamantal ki etidye pozisyon relatif kò selès oswa as yo rele astwometri, oswa astwonomi pozisyon. Lòt branch ki etidye mouvman kò selès sa yo fè pati mekanik selès.
Souvan, yo konsidere astwonomi kòm syans ki pi ansyen ki egziste sou tè a. Manm nan domèn akeyoloji, yo jwenn gen yon seri sivilizasyon ki te egziste nan epòk laj bwonz yo - e manm pandan peryòd laj neolitik yo - ki te gen tan gen yon seri konesans nan astwonomi yo t ap aplike. Sivilizasyon sa yo te gen tan konprann rapò ki egziste ant fenomèn peryodik ekinòks yo ak sik chanjman sezon yo. Yo te gen tan manm kab idantifye yon seri konstelasyon nan lespas. Syans astwonomi modèn nou konnen jounen jodi a devlope gras ak devlopman konesans matematik ki fèt depi lantikite nan sivilizasyon grèk ak gras ak envansyon yon seri enstriman obsèvasyon ki te rive fèt nan finisman epòk Mwayennaj yo. Depi lontan, moun toujou konn ap konfonn astwonomi ak astwoloji, paske de domèn syantifik sa yo toujou ap devlope an paralèl. Men, gras ak pwogrè lakonesans ki fè nan epòk disetyèm syèk yo pou te pèmèt lemonn redekouvri fondman panse ki te anvòg nan sivilizasyon peyi Grès la, lemonn vini kapab fè distenksyon ant larezon ak lafwa. Konsa, moun vini rekonèt pa gen okenn obligasyon pou mele astwonomi ak astwoloji.
Jounen jodi a, astwonomi pa rete sèlman yon syans; li vini tounen yon aktivite popilè kote gen anpil amatè ki pratike li kòm yon lwazi. Astwonòm amatè eksperimante ki pi pasyone yo jwe yon wòl nan domèn nan tou, paske yo kontribye nan dekouvèt yon seri astewoyid ak komèt nan lespas la. Astwonomi, jounen jodi a, se youn nan ra syans kote manm moun ki amatè yo kapab jwe yon wòl aktif.
-
Crab Nebula.jpg


text:
Sa nou apiye
Fondasyon Kellogg (WKKF) plase meyè devlopman posib timoun nan mitan tout sa li fè epi fondasyon an ap mande pou moun korije tout enjistis rasyal ak inegalite nan kominote nou yo. Nou kwè nan ede ak nan demare apati mantalite, metòd ak mòd chanjman ki kenbe pwomès pou fè pi bon enterè timoun an jeneral vanse pi devan, ak enterè timoun malere sitou.
Lè nou konsantre mwayen nou sou lavi timoun piti (depi yo nan vant jouk nan laj 8 an), nan kad fanmi ak kominote, sa ofri pi bon opòtinite ki genyen pou nou redui toutbon vre vulnerability povrete ak enjistis ant ras lakòz pandan lontan.
Genyen gran evidans ki montre meyè devlopman posib timoun vle di bay timoun ankourajman, zouti ak èd yo bezwen pou devlopman emosyonèl yo, devlopman entèlektyèl yo, devlopman fizik yo ak devlopman kiltirèl yo. Pou nou reyalize sa, nou òganize travay nou avèk envestisman nou yon fason pou nou atenn twa objektif estratejik:
- Timoun ki edike: Ogmante kantite timoun ki kapab li byen epi ki konn matematik byen lè yo rive nan klas twazyèm ane.
- Timoun ki an sante: Ogmante kantite timoun ki fèt ak pwa nòmal lè yo fenk fèt epi ki resevwa swen ak manje ki bon pou sante yo pou yo byen devlope.
- Fanmi ki an sekirite: Ogmante kantite timoun ak fanmi k ap viv omwen a 200 pousan nivo povrete a.
Nan chak objektif sa yo genyen detèminasyon pou Angajman kominotè e sivik epi pou Jistis ant ras – paske tou de bagay sa yo nesesè pou kominote kapab kreye kondisyon kote timoun kapab byen devlope.
Nan travay nou, nou sèvi ak yon apwòch ki baze sou plas, pandan n ap konsantre jiska de tyè nan sibvansyon n ap bay nan yon ti kantite kote byen detèmine, kote nou kwè nou kapab fè pi gwo efè posib
- Pran ransèyman sou sa nou konsantre pi plis:
- Educated Kids
- Community & Civic Engagement
- Healthy Kids
- Racial Equity
- Secure Families
Community & Civic Engagement
Partner with diverse communities, amplifying their voices and helping create conditions in which all children can thrive.
Racial Equity
Pursue racial equity for all children by addressing the consequences of structural racism and fostering racial healing.
Educated Kids
Increase the number of children who are reading-and-math proficient by third grade.
Healthy Kids
Increase the number of children born at a healthy birth weight and who receive the care and healthy food they need for optimal development.
Secure Families
Increase the number of children and families living at least 200 percent above the poverty level.
Kote nou travay
Fondasyon Kellogg travay toupatou oz Etazini, ann Ayiti, o Meksik, nan zòn nòdès o Brezil ak nan zòn sid ann Afrik epi avèk tribi souvren yo. Kèlkeswa kote nou al kolabore, nou travay avèk panse sa a nan tèt nou: gwo chanjman ki dire lontan kòmanse avèk moun avèk kominote ki mete ansanm pou yo fè pi bon enterè timoun vanse pi devan.
Zòn priyorite
An 2008, fondasyon an te kòmanse konsantre jiska de tyè sibvansyon li bay yo nan plizyè zòn priyorite, pandan l ap kontinye fè pi gran travay sibvansyon li nan tout Etazini ak nan kèk lòt zòn kle.
Nou twouve efò chanjman sosyal n ap fè yo bay pi bon rezilta lè yo travay nan kèk ti zòn piti, nan travay tèt ansanm nèt avèk plizyè kominote pandan yon bon bout tan. Anpil nan kote sa yo, se zòn kote Kellogg gen yon long istwa nan kesyon bay sibvansyon la, se kote Kellogg gen kontak, e nan kèk ka, se kote Kellogg tabli nan zòn nan.
Oz Etazini, zòn priyorite yo se Michigann, Misisipi, Nouvo Meksik ak Nouvo Òleyan. Sou plan entènasyonal, zòn priyorite yo se Mikwo-rejyon ann Ayiti ak o Meksik. Nou pran angajman pou nou travay nan chak zòn priyorite sa yo pandan omwen yon jenerasyon.
Etazini
Travay nou se alafwa bay sibvansyon nan tout peyi a, epi sou yon echèl ki pi piti, pwojè ki pi lokalize nan zòn ki pa zòn priyorite nou yo. Antouka, sibvansyon yo plis konsantre sou objektif estratejik nou yo avèk angajman nou pou nou travay kòt a kòt avèk òganizasyon ki resevwa sibvansyon nou yo, avèk kominote epi avèk lòt pou ede kreye kondisyon kote tout timoun kapab byen devlope.
Michigann
Sou plan istorik, se Michigann ki te kòmanse kòm sèl zòn priyorite nou, alafwa poutèt Battle Creek se vil kote nou fèt epi poutèt ti kras mwayen ki te genyen nan kesyon edikasyon ak lasante pou popilasyon Michigann nan ki te plis yon popilasyon andeyò nan epòk la. Michigann toujou youn nan zòn priyorite nou yo, avèk yon timoun sou senk nan timoun Michigann yo k ap viv nan povrete. Anplis Battle Creek, kote nou konsantre tou se Detroit, Grand Rapids ak nan tout Eta a.
Misisipi
Relasyon nou avèk òganizasyon ki resevwa sibvansyon nou te kòmanse depi prèske 60 ane pase, e relasyon sa yo chouke nan elimine gran diferans ki genyen nan edikasyon, move rezilta sante, zòn povrete ak enjistis rasyal ki la depi digdantan, ki kontrarye bon jan devlopman timoun epi ki limite opòtinite pou paran timoun yo. Sibvansyon yo konsantre nan zòn yo rele East Biloxi, Jackson ak Sunflower County.
Nouvo Meksik
Fondasyon an ap travay nan Nouvo Meksik depi an 1945. Nou rete devwe pou nou adopte sajès ki genyen nan tradisyon sosyal Eta a ki san parèy ki estwòdinè ak divèsite kiltirèl li epi pou nou ankouraje jistis ki travèse baryè lang, baryè etnisite ak baryè nan ki peyi moun soti. Sibvansyon yo konsantre nan zòn yo rele Bernalillo County, Doña Ana County, McKinley County ak San Juan County ak nan kominote moun natif natal yo.
Nouvo Òleyan
Travay nou nan Nouvo Òleyan kòmanse depi an 1942, li vin entansifye apre pasaj siklòn Katrin, piske nou te vin mete men ansanm ak moun k ap rebati vil la. Sibvansyon yo konsantre nan katye Central City a kote n ap ede kreye yon vil ki santre sou timoun, ki gen bon jan sant gadri pou timoun, paran ki enterese nan edikasyon pitit yo, manje ki bon pou sante, bon jan lekòl epi nan kominote ki an sekirite; men se pa nan bagay sa yo sèlman.
Nan peyi etranje
Fondasyon an plen aktivite sou plan entènasyonal – nan divès fason, nan plizyè peyi nan 4 kontinan – pratikman depi lè fondasyon an fenk kreye an 1930. Jodi a, sibvansyon nou bay yo konsantre plis nan mikwo-rejyon andeyò ak sa ki prèske tankou lavil o Meksik ak ann Ayiti, epi nan sibvansyon eritaj nan zòn nòdès Brezil ak zòn sid Afrik.
Meksik
Nou te kòmanse tabli relasyon o Meksik sa gen plis pase 60ane. Jodi a, travay nou konsantre nan mòn Chiapas yo ak nan zòn nan mitan Yucatán nan. Zòn sa yo se kote mizè a rèd anpil. Malgre sa mikwo-rejyon sa yo montre yo gen anpil kapasite pou amelyorasyon – paske yo gen yon konpozisyon sosyal ki djanm, yo gen yon lidèchip lokal, resous ki disponib, epi gouvènman yo, sektè prive a ak lòt kote k ap bay fon gen menm santiman priyorite.
Ayiti
Travay nou ann Ayiti kòmanse nan ane 1950 yo, premyèman pa mwayen bous rechèch ak bous etid, epi pi ta ak yon pwogram sibvansyon a gran echèl ki te dire jouk an 2006. Nan dega apre tranblemanntè 2010 la, yon nouvo opòtinite vin ouvè ann Ayiti, gras a solidarite ant Ayisyen ki vin pi djanm, gras a kominote entènasyonal la ki montre yon lòt fwa ankò yo enterese ede Ayiti, epi gras a yon refleksyon estratejik alontèm. Travay n ap fè kounye a konsantre nan 2 mikwo-rejyon: zòn Plato Santral la ak bout Sidwès la.
Zòn Nòdwès Brezil
Avèk moun nwa ki reprezante prèske mwatye popilasyon an, ki reprezante 70 pousan popilasyon moun ki malere yo, epi ki gen yon valè krim touye moun ki plis pase de fwa valè sa nan pami moun blan, sa etonan pou n wè se yon ti kras resous finans yo sèvi kounye a pou jistis rasyal. Fon Baobá a se rezilta yon inisyativ Fondasyon Kellogg te kòmanse an 2008 pou fè Brezilyen nwa avèk aktivis chache lòt mwayen pou travay jistis rasyal ki ta an mezi dire pandan lontan.
Zòn Sid Afrik
Travay Fondasyon an te kòmanse nan zòn sid Afrik vè 1985, 1986 yo kon sa. Bous etid ki soti nan Fondasyon Kellogg bay anpil opòtinite edikasyon pou Afriken nwa nan zòn sid Afrik nan peyi Botswana, Lesoto, Malawi, Mozanbik, Afrik di Sid, Swazilann ak Zimbabwe.
Mission Driven Investments
WKKF’s Mission Driven Investments (MDI) program has dedicated $100 million of our endowment for investments in nonprofit and for-profit entities that advance our mission and generate both social and financial returns.
Fason nou travay
Pou moun bati yon avni kote chak timoun byen devlope, sa ap mande plis pase lajan ak bon entansyon. Sa ap mande chanjman sosyal ki kòmanse nan fanmi, nan lekòl, nan biznis, nan òganizasyon relijye, nan tribi ak nan kominote – e ki onore sajès ki genyen nan tout bagay sa yo - epi ki etann pou al jwenn lòt moun ki gen menm enterè, al jwenn palmantè ak responsab k ap fè lalwa, epi al jwenn lòt jenerasyon pi devan.
Fondasyon Kellogg travay kòt a kòt avèk òganizasyon ki resevwa sibvansyon, avèk kominote epi avèk lòt nan plizyè fason pou bati yon lavni:
Ankouraje dyalòg
Nou ede mete dyalòg anndan kominote pou ede kominote yo rekonèt difikilte yo genyen, ede yo tabli objektif ak priyorite. Epi tou nou ede mete dyalòg ant kominote pou ede yo bati rezo lokal, rezo rejyonal, rezo nasyonal ak rezo entènasyonal pou yo pataje mwayen, esperyans ak konesans.
Prepare lidè lokal
Nou kwè chanjman alontèm ki dirab pou kominote depann an gwo preparasyon ak ankourajman espètiz nan kominote.
Envesti nan opòtinite
Kwak bay sibvansyon se toujou aktivite prensipal nou, nou wè gen opòtinite kache nan envestisman pou pwogram, nan envestisman pou misyon, envestisman ki ede enstitisyon ki fè gwo efè finans rale lajan vin nan kominote yo.
Pataj espètiz/konesans
Lè nou ofri konesans nou, meyè fason nou mennen travay nou, mwayen nou ak enfliyans nou bay lòt fondasyon, se fasilite nou vle fasilite pwogrè pou ede kòz ak objektif nou pataje ak yo.
Ankouraje chanjman
Nou mete vwa nou ak konesans nou a dispozisyon gwoup lokal, gwoup nasyonal ak gwoup entènasyonal k ap travay pou chanje lwa piblik ki gen efè sou timoun, nan fason ki ann akò ak vizyon nou ak objektif nou.


text:
lundi 17 octobre 2011
Ayiti gon leta konsèvatè.
Nan nouvèl ayiti nou vizyone konstywi a, nou mèt aplike sa kòm fòmil paske yon pouvwa konsèvatè echwe pi vit ke si ou te fè ouvèti, paske ou pape kapab fè tout bagay pou kò ou.
Pou renye nan yon klima konfyans kreye yon sistèm ki bati ak moun ki konpetan, paske pwoblèm lan se pa moun ki kote ou a sinon kapasite dinamik ak kreyatif li marye ak bon santiman patriyotik pou defann peyi a nenpòt lè ak kouman. Si ou pa santi ou an sekirite, fòme yon gwoupman ki chita sou ideyoloji ou. Lè ou santi adèp ou yo ase dògmatize, an foul ou a fonse.
Anpil moun panse pèp ayisyen pa genyen lespri lè li chwazi moun pou reprezante li, men eksperyans montre se pa vre. Chwazi yon lidè depann de mantalite ak nesesite pè la swivan konsèp kiltirèl li. Malgre tout danje sa reprezante, ayiti rete yon peyi a tandans popilè ki baze toujou sou pase 1804 li a. Pou ou chanje li ou ape bezwen monte yon kanpay edikatf sosyo-kiltirèl ak politik pou nasyon an aprann konnen kouman pou li konfòme li devan vizyon monn aktywèl la.
Manyè bay reprezantan nou yo espas pou yo travay nan konfyans selon kapasite yo. Ouvè ti sèk fèmen sa. Nou tankou pwason ki kraze nan bouyon. Moun pa konne tèt ak pye nou.
Inscription à : Publier les commentaires (Atom)


text:
Nan Siri, batay fewòs eklate ant fòs gouvènmantal ak rebèl opozisyon an tou prè yon moske istorik nan vil Alèp.
Daprè sa gwoup opozisyon ak medya leta siryen an rapòte kout zam ak eksplozyon sekwe zòn ki alantou Moske Umayyad la ki nan gwo vil komèsyal Siri a.
Moske sa a se yon sit Unesco mete soul is heritaj mondyal. Bò kote pa yo, responsab militè siryen fè konnen militant rebèl sote yon bonm tou prè mi ki bay sou fasad sid vil la; nan yon tantativ pou antre nan lakou enstalasyon an.
Antretan, lidè opozisyon siryen an fè konnen yo pral patisipe nan konferans entènasyonal ki pral dewoule nan vil wòm ann Itali semèn sa a.


text:
Vis Prezidan Edmonson ap òganize dezyèm reyinyon Gwoup de Travay Sou Feray
Vis Prezidan Audrey M. Edmonson ap òganize yon dezyèm reyinyon Gwoup de Travay sou Vòl Feray ak Kab Kwiv nan Konte Miami-Dade, ki responsab konbat ogmantasyon vòl feray ak kab kwiv. Reyinyon an ap fèt le 18 me 2012 a 2 p.m. nan Stephen P. Clark Center, 111 N.W. 1e Street, sal konferans 2èm Etaj, Anba Lavil Miami.
Gwoup de travay la gen ladan dè reprezantan gouvènman, fòdelòd ak endistri. Prezidan gwoup de travay la se Lt. Denise Bernhard nan Depatman Lapolis Konte Miami-Dade ak Denise M. Carreño de Bob’s Recycling ki sèvi kòm vis prezidan. Lejislati Eta a sot bay Konte Miami-Dade pèmisyon pou amande òdonans feray la jiska 1e jiyè 2013 pou kapab pèmèt gwoup de travay la fin fè travay li.
Gwoup de travay la, kreye pa yon lejislasyon Vis Prezidan Edmonson te patwone, pral fòmile rekòmandasyon bay Komisyon Konte Miami-Dade sou ranfòsman òdonans ki reglemante dilè pyès izaje yo ak transfòmatè feray yo. An janvye, Vis Prezidan Edmonson pale ak Komite Afè Kominotè Sena Eta a pou sipòte yon pwojè lwa ki kreye restriksyon adisyonèl sou tranzaksyon metal reglemante yo, ki fè li vin pi difisil pou resiklè metal dezyèm men yo achte metal reglemante, ki enkli kwiv, ki te petèt obteni de fason ilegal. An mas, Lejislati Eta a adopte pi gwo penalite pou resiklè metal segondè ki achte kwiv ki vòlè ak lòt metal san bon dokimantasyon. Lejislasyon sila gen priyorite sou nenpòt nouvo òdonans, men li prezève sa ki la deja yo.


text:
WASHINGTON, DC— Lèzetazini konsidere Fòs Djihadis Siri an kòm yon gwoupman teworis, nan moman pisans oksidantal yo ap pare pou yo reyini demen nan peyi Mawòk pou wè si yo va jwenn plis apui entènasyonal pou nouvo koalisyon opozisyon siryen an. Depatman Deta kalifye Jabhat al-Nusra kòm gwoup teworis kap opere sou lòt non men an reyalite se mouvman al-Qaida nan Irak la kap eseye enfiltre konfli siryen an.
Depatman Trezò Ameriken (ministè finans nan peyi Dayiti) pran sanksyon kont 2 dirijan al-Nusra a k’ap travay nan non al-Qaida nan Irak. Depatman an anonse sanksyon tou kont 2 gwoup milis ame kap apiye prezidan siryen an, Bashar al-Assad.
Sou-sekretè pou afè teworism ak ransèyman finansye a, David Cohen, di Lèzetazini pral sible milis kap apiye Assad yo menm jan li vize “teworis ki vlope kò yo ak drapo lejitim opozisyon siryèn nan”.
Jabhat al-Nusra revandike responsabilite plizyè eksplozyon kamikaz nan Siri. Otorite divès peyi ewopeyen ak Lèzetazini ap rankontre demen nan Mawòk nan kad reinyon peyi zanmi Siri yo ap fè pou kore rebèl kap goumen kont rejim prezidan Assad la.
Sepandan, Sekretè Deta Ameriken Hillary Clinton pap patisipe nan rankont la paske li anile vwayaj li te gen pou fè nan Pwòch-Oryan an akòz li pa santi l byen.
Lafrans, Grann Bretay ak peyi manm Konsèy Kooperasyon Gòlf la yo rekonèt koalisyon opozisyon an kòm reprezantan pèp siryen an.
Malgre gwo apui anfavè dechoukaj misye Assad, Lèzetazini ak kèk peyi ewopeyen on jan “renka” pou yo rekonèt kòmsadwa opozisyon an.
Larissi pap patisipe nan reinyon demen an, puiske Moskou kont tout entèferans etranje nan pwosesis tranzisyon siryen an.
Toujou Konsènan peyi Siri !
Ajans Nasyonzini pou Refijye a fè konnen kantite refijye siryen yo anrejistre ou k ap tann pou yo anrejistre rive kounye a nan plis pase 500 mil.
Yon pòtpawòl ajans lan, Melissa Fleming, di chif sa a gen ladan siryen ki nan Liban, Jòdani, Irak, Turki ak nan rejyon Afrik Di Nò-a. Madam Fleming presize chif sa ap kontinye ap ogmante.
"Chif sa a kounye a rive nan apeprè 3 mil pa jou. Se 3 mil moun y’ap anrejistre chak jou kòm refije, swa yo janbe fwontyè a, swa ya’p debake kòm egzile nan peyi sa yo"
Wo Komisarya Nasyonzini Pou Refijye a fè konnen Liban kounye a gen lakay li plis pase 150 mil refijye tandiske Jòdani ak Turki genyen apeprè 140 mil ki debake nan peyi sa yo depi koumansman konfli a ki gen 20 mwa.
Antretan, video amatè ki pa jodi a montre sa ki sanble avyon gouvènman an kontinye ap bonbade rejyon alantou e andeyò kapital siryen an, Damas ak lòt rejyon Siri.


text:
Pèsonalite ki prezante repons Pati Repibliken an pou mesaj Presidan Obama sou “Eta Inyon an”, se senatè Eta Florid Marco Rubio, yon etwal montant’ nan pati opozisyon an; yo menm nonmen non Misye Rubio kòm yon posib kandida a la prezidans nan eleksyon ane 2016 la.
Senatè Rubio lanse kritik pou l di plan refòm ekonomik prezidan Obama pwopoze yo, repoze twòp sou depans gouvènman an. Nan repons Misye Rubio a, li di pèp ameriken an:
”Tankou nou tande sa aswè a, pratikman solisyon prezidan an pwopoze pou chak pwoblèm nap konfwonte, se pou Washington mete plis taks sou nou, prete plis lajan e depanse plis kòb.”
Sepandan, Misye Rubio pataje opinyon Prezidan Obama sou nesesite pou refòm fèt nan sistèm imigrasyon ameriken an; men Senatè Florid la mande yon aplikasyon pi serye e pi rijid lwa ki deja ekziste yo.


text:
1
Seyè a pale ak Jeou, pitit gason Anani. Li ba li mesaj sa a pou Bacha. Li di l' konsa:
2
-Bacha pa t' anyen menm. Men, mwen mete l' chèf sou pèp mwen an, pèp Izrayèl la. Koulye a menm, li fè tankou Jewoboram, lèfini li lakòz pèp la fè sa ki mal tou. Yo fè m' fache ak peche yo fè yo.
3
Se konsa mwen pral disparèt Bacha ansanm ak tout fanmi li, tankou m' te fè fanmi Jewoboram lan.
4
Chen pral manje kadav moun nan fanmi li ki va mouri nan lavil la. Malfini karanklou va manje kadav sa ki va mouri andeyò yo.
5 Tout lòt istwa sou sa Bacha te fè yo, sou jan li te yon vanyan gason, n'a jwenn yo ekri nan liv Istwa wa peyi Izrayèl yo.
6 Lè Bacha mouri, yo antere l' lavil Tiza. Se Ela, pitit gason l', ki moute wa nan plas li.
7 Seyè a te bay pwofèt Jeou, pitit gason Anani an, mesaj sa a pou Bacha ak fanmi li poutèt peche Bacha te fè kont Seyè a. Li te fè Seyè a fache sou li non sèlman paske li te fè sa ki mal tankou moun fanmi Jewoboram yo, men tou paske li te touye tout moun nan fanmi Jewoboram lan.
8 Wa Asa t'ap mache sou vennsizan depi li t'ap gouvènen peyi Jida lè Ela, pitit gason Bacha, moute wa peyi Izrayèl la. Li gouvènen pandan dezan lavil Tiza.
9 Zimri, yonn nan chèf li yo ki te reskonsab mwatye cha lagè wa a, moute yon konplo kont wa a. Yon jou, Ela te lavil Tiza, li t'ap bwè gwòg lakay Atza ki te reskonsab palè wa a.
10 Zimri antre nan kay la, li touye wa Ela, li pran plas li sou fotèy la. Tou sa pase nan vennsetyèm lanne rèy Asa, wa peyi Jida a.
11 Moute Zimri moute wa, li touye dènye moun nan fanmi Bacha a. Li touye tout gason ki te fanmi l' osinon zanmi l'.
12 Se konsa Zimri te touye tout fanmi Bacha a, jan Seyè a te mete pawòl la nan bouch pwofèt Jeou a.
13 Paske Bacha ak Ela, pitit li a, te fè Seyè a, Bondye pèp Izrayèl la, fache ak vye zidòl yo. Yo te peche kont Seyè a, yo te lakòz pèp la fè sa ki mal tou.
14 Tout lòt bagay Ela te fè yo, n'a jwenn yo ekri nan liv Istwa wa peyi Izrayèl la.
15 Wa Asa t'ap mache sou vennsetan depi li t'ap gouvènen peyi Jida a, lè Zimri pran pouvwa a pou sèt grenn jou lavil Tiza nan peyi Izrayèl. Lè sa a, lame pèp Izrayèl la t'ap sènen lavil Gibeton nan peyi Filisti.
16 Lè sòlda yo pran nouvèl Zimri te fè konplo sou wa a, li te menm touye l', lapoula yo nonmen Omri, kòmandan lame a, wa peyi Izrayèl.
17 Omri kite lavil Gibeton ansanm ak tout lame a, li moute, l' al sènen lavil Tiza.
18 Lò Zimri wè lavil la tapral tonbe nan men Omri, li antre nan ti fò ki sou tèt palè wa a, li mete dife nan palè a, epi li mouri nan dife a.
19 Sa te pase konsa paske Zimri te fè sa ki mal nan je Seyè a. Tankou Jewoboram, li pa t' fè sa ki dwat devan Seyè a, li te lakòz pèp Izrayèl la fè peche tou.
20 Tout lòt bagay Zimri te fè ak istwa konplo li te moute a, n'a jwenn sa ekri nan liv Istwa wa peyi Izrayèl yo.
21 Lè sa a, moun peyi Izrayèl yo te fè de kan: Mwatye ladan yo te vle fè Tibni, pitit gason Genat la, wa. Mwatye te pou Omri.
22 Patizan Omri yo kraze patizan Tibni, pitit gason Genat la. Tibni mouri, Omri moute wa.
23 Se konsa nan tranteyenyèm lanne rèy Asa, wa peyi Jida, Omri moute wa peyi Izrayèl. Li gouvènen peyi a pandan douzan. Pandan sizan, li gouvènen nan lavil Tiza.
24 Apre sa, li achte mòn Samari a pou simil (6.000) pyès ajan nan men yon nonm yo te rele Chemè. Omri bati yon lavil sou tèt mòn lan, li rele l' Samari, dapre non Chemè, ansyen mèt tè a.
25 Omri fè sa ki mal nan je Seyè a. Li fè pi mal pase moun ki te chèf anvan l' yo.
26 Li mache pye pou pye dèyè Jewoboram, pitit Nebat la: li fè sa ki mal, li lakòz pèp la fè sa ki mal tou. Se konsa yo te fè Seyè a, Bondye pèp Izrayèl la, fache ak vye zidòl yo.
27 Tout lòt istwa sou sa Omri te fè yo, sou jan li te yon vanyan gason, n'a jwenn sa ekri nan liv Istwa wa peyi Izrayèl yo.
28 Lè Omri mouri, yo antere l' lavil Samari. Se Akab, pitit gason l' lan, ki moute wa nan plas li.
29 Wa Asa te gen trantwitan depi li t'ap gouvènen peyi Jida a lè Akab, pitit Omri a, moute wa peyi Izrayèl. Pandan venndezan li gouvènen peyi Izrayèl nan lavil Samari.
30 Li fè sa ki mal nan je Seyè a. Li fè pi mal pase tout moun ki te chèf anvan l' yo.
31 Non sèlman li te fè tankou Jewoboram, pitit Nebat la, men l' ale pi lwen toujou. Li marye ak Jezabèl, pitit fi Elbaal, wa peyi Sidon. Li pran sèvi Baal, l' al met ajenou devan li.
32 Nan mitan lavil Samari, li bati yon tanp pou Baal, li mete yon lotèl ladan l'.
33 Li fè yon estati pou Astate tou. Li fè pi mal pase tout lòt wa peyi Izrayèl ki te pase anvan l' yo pou fè Seyè a, Bondye pèp Izrayèl la, fache.
34 Se pandan rèy Akab la, yon nonm yo rele Iyèl, moun lavil Betèl, rebati lavil Jeriko. Men, pawòl Seyè a te di Jozye, pitit Noun lan, rive vre. Abiram, premye pitit Iyèl la, mouri lè yo t'ap fouye fondasyon lavil la, lèfini Segoub, dezyèm pitit gason Iyèl la, mouri lè yo t'ap moute pòtay lavil la.
>
Spelling: IPA with the following modifications: oral vowel + [n] nasal vowel -- [y] /j/ -- [è] front open-mid unrounded vowel -- [ò] back open-mid rounded vowel -- [ou] /u/ -- [u] Voiceless labial-palatal approximant, i.e. semi-vowel corresponding to /y/ -- [ch] Voiceless postalveolar fricative -- [j] Voiced postalveolar fricative
Bible Hub


text:
WASHINGTON, DC— Yon gwo responsab nan opozisyon an nan peyi Ejyp lanse apèl pou mande elektè yo bòykote eleksyon palmantè ki genyen pou dewoule nan peyi arab la. Mohammed El-Baradei deklare li pap patisipe nan eleksyon prezidan islamis Mohammed Morsi anonse nan koumansman semèn nan.
Misye Morsi fikse vòt la pou 27 avril, men otorite yo anonse samdi ya’p anvizaje chanje dat la apre manm minorite kretyen Kòpt yo soulve kèk objeksyon. Vrèmanvre, dat 27 avril la ap koresponn ak kalandriye relijye kretyen yo, anpalan sezon karèm ak fèt Pak la.
Misye El-Baradei, yon ansyen responsab Ajans Entènasyonal Enèji Atomik Nasyonzini an, kalifye pwochen eleksyon palmantè yo kòm yon «desepsyon » . Sepandan, lòt lidè nan opozisyonan pa di si yo dakò ak apèl misye El-Baradei la.
Depi chit rejim prezidan Hosni Moubarak la, Islamis yo ranpòte preske tout eleksyon ki dewoule nan Ejip.


text:
Ozetazini, manm Kongrè a ap pare pou yo fè negosyasyon ki kapab evite peyi a tonbe nan gwo pwoblèm fiskal nan kòmansman ane 2013 la --pwoblèm tankou obligasyon pou gouvènmn an ogmante otomatikman taks sitwayen yo ap peye, epi yon gwo rediksyon nan depans leta federal la.
Manm repibliken nan Sena a, tankou Lindsey Graham, pale klè pou di, pou evite yon sitiyasyon konsa, yo dispoze retounen sou pwomès yo te fè pou yo pa vote pou ogmante taks; yo dispoze tou fè tout sa k posib pou yo chache redui defisi nasyonal la gras ak koupi nan depans yo sèlman.
Misye Graham di:
“Mwen pral vyole angajman nou te pran pou n pa vote pou plis taks. Repibliken yo fèt pou bay antre revni priyorite.”
Senatè demokrat Richard Durbin sanble pataje pozisyon kòlèg repibliken n nan. Antou ka, li fè konnen Demokrat yo ta dwe dispoze pran yon distans ak liyn pati a toujou afiche sou plan ekonomik la e apiye, pa egzanp, refòm nan pwogram ki ofri swen sante pou gran moun aje yo ak fonksyonè ki pran retrèt yo. Senatè Durbin deklare:
“Nou ta renmen pwogram swen-sante a rete la pou gran moun jodi a ak granmoun demen yo. Nou kapab fè bon jan refòm san nou pa konpwomèt entegrite pwogram nan.”
Pandan plizyè lane deja, sondaj dopinyon montre majorite ameriken yo apiye konpwomi ak antant ant 2 pati yo, olye yon enfleksibilite ideyolojik ki kapab pote blokaj nan travay leta federal nan Washignton.
Daprè anpil ekonomis, Lèzetazini riske tonbe nan yon lòt resesyon si Kongrè a ak La Mezon Blanch pa rive jwenn yon antant sou pwoblèm fiskal yo epi kite taks yo monte, kite depans yo bese a pati de premye janvye 2013.


text:
Pwogram Konsèy ak Asistans nan Enfòmasyon sou Asirans Sante Eta New York
Pwogram Konsèy ak Asistans nan Enfòmasyon sou Asirans Sante Eta New York (HIICAP) bay moun ki nan Medicare konsèy sou pwoblèm tankou Medicare, Medicare Advantage, Pati D Medicare, pwogram sibvansyon pou moun ki pa touche ase revni ak sou lòt pwoblèm asirans sante.
Yo kapab ba ou sesyon konsèy yo nan telefòn oswa fas-a-fas nan yon rezo 59 Biwo Konte lokal pou Granmoun Aje.
Gade tiliv sa a pou jwenn enfòmasyon(HIICAP).
Sèvis entèpretasyon lang gratis disponib.


text:
Ki leson lavi Noe anseye nou konsènan kijan pou n prezante levanjil la?
Kretyen yo gentan tire anpil leson valab nan lavi Noe e nan Lach la. Men gen yon bagay yo pi souvan bliye. Noe se te premye evanjelis ki mansyone nan Bib la. Eske genyen leson nan lavi li nou kapab tire konsènan kijan pou n prezante levanjil la? Asireman!
Premyèman, Noe te fè fas avèk menm sikonstans yo ke Kretyen genyen jodi a.
"E, menm jan sa te ye nan jou Noye yo, se konsa sa va ye tou, lè Pitit Lòm nan va vini. Vrèmanvre, se va menm jan ak jou anvan delij la. Moun t'ap manje, yo t'ap bwè. Yo t'ap marye, yo t'ap bay pitit fi yo pou maryaj, jis jou Noye te antre nan lach la. E, yo pa't konnen anyen, jis delij la te rive epi l te pran yo tout. Ebyen, se va konsa tou, lè Pitit Lòm nan va vini" (Matye 24.37-39).
Yon Avni Sèten
“Se grasa lafwa ki fè lè Bondye te avèti Noye konsènan bagay pèsonn pa’t prevwa yo, Noye te gen krentif pou Bondye, epi li te bati yon lach pou l sove fanmi li. Se grasa lafwa li ki fè li te deklare kondanasyon sou monn sa a. Konsa, li vin eritye jistis, moun jwenn grasa lafwa a.”
Konparezon sa a genyen anpil pou anseye nou. Menm jan anpil moun jounen jodi a pa kwe Jezi ap retounen menm (alò nou pa bezwen mande si yo kwe L'ap tounen touswit), se konsa moun yo nan jou Noe a pa't konnen kilè Delij la t'ap vini. Men yo te genyen enfòmasyon t'ap vrèman genyen yon Delij. Enfòmasyon sa a te soti nan plizyè sous:
- atravè fè a Noe t'ap vrèman bati yon Lach
- nan prigad Sentespri Bondye a (Jenèz 6.3 di konsa, "E Senyè a te di, 'Lespri Mwen p'ap goumen avèk lèzòm pou tout tan, paske li se lachè; men se 120 an li va genyen.'")
- trè posib, atravè pawòl Noe yo menm.
Noe t'ap travay sou Lach la pou plizyè dekad, pandan dènye jou lòm yo. Pandan Lach la t'ap grandi, li te sevi kòm yon siy fò pou moun ki te viv bò kote l. Nou kapab imajinen yo te souvan mande Noe kesyon konsènan pwojè konstriksyon li a. Vremanvre, se sèten yo te pase Noe nan betiz pou yon travay konsa.
Yon Predikatè Ki Pa Pale, e Lafwa Li
Nan 2 Pyè 2.5 li dekri Noe kòm yon "nonm ki t'ap preche jistis." Nan ki fason
li te yon predikatè? Mo Grèk la, ki se kerux (knpuE), pale konsènan
yon anonsè oubyen "yon moun k'ap anonse." Menm lè li pa't pale menm, travay
li sou Lach la t'ap toujou sevi kòm yon temwen. Men genyen kèk filozòf Jwif
ki di Noe te di kèk pawòl tou. Nan chapit 22 nan Pirke R. Eliezer,
John Gill redi pawòl Noe yo daprè tradisyon Jwif yo kote li di konsa: "Vire
do bay aksyon e move mànyè ou yo, pou dlo delij la pa vin sou nou e pou yo pa
detwi tout ras e pitit lòm."
Tradisyon sa a montre Noe k'ap bay yon avètisman e yon fason pou moun yo sove.
Si sous sa (ki pa soti nan Bib la) gen verite ladan li, genlè Noe t'ap mande
moun yo pou yo repanti, e sa t'ap vrèman mache avèk sous Sali pa l la, ki se
Jezi Kris. Alò nan yon sans fisik, Noe pa't sove akòz jistis pa l la. Nan Ebre
11 li di nou ki kote jistis Noe te soti. Mo Grèk la se dikaiosune (διkaιoσύvn),
e li pale konsènan yon tip lajistis ki enposib pou nou jwenn atravè lalwa a
oubyen atravè merit nou.
Ebre 11.7 di konsa, "Se grasa lafwa ki fè lè Bondye te avèti Noye konsènan bagay pèsonn pa't prevwa yo, Noye te gen krentif pou Bondye, epi li te bati yon lach pou l sove fanmi li. Se grasa lafwa li ki fè li te deklare kondanasyon sou monn sa a. Konsa, li vin eritye jistis, moun jwenn grasa lafwa a."
Nou kapab jwenn kalite lajistis sa a sèlman atravè lafwa. Yon lòt kote Apòt Pòl te di konsa, "Vrèmanvre, se akòz gras li, ki fè nou sove, grasa lafwa. E, sa pa soti nan nou menm, se kado Bondye. Sa pa soti nan zèv, dekwa pou pèsonn pa vante tèt yo" (Efezyen 2.8-9).
Se konsa menm Noe te sove. Noe pa't ka rive nan nivo jistis sa a nan limenm; alò li te kapab soti nan Bondye sèlman. Jenèz 6.8 di nou, "Noe te jwenn gras nan je Bondye." Sali Noe a te atravè gras Bondye, menm jan avèk pa nou an. Li pa't ka fè anyen nan limenm pou l vin genyen lajistis sa a.
Yon Sekirite ki Disponib
Te toujou gen plas pou anpil lòt moun nan Lach la lè pòt la te fèmen. Sèl bagay
yo te bezwen fè pou yo antre se te repanti e tounen jwenn Bondye. Nan menm fason
sa a, sali a disponib pou "tout moun ki rele non Senyè a" (Women 10.13). Gade,
se 8 moun ki te nan Lach la e yo te pase nan yon pòt–Lach la te genyen yon sèl
pòt–e se pa Noe ki te fèmen l, men se Bondye–"e Senyè a te fèmen pòt la dèyè"
(Jenèz 7.16). Jezi te di, "Mwen se pòt la. Si yon moun pase nan mwen pou li
antre, l'ap sove" (Jan 10.9).
Yon Sovè Byen Dispoze
Delij Noe a anseye nou 2 bagay konsènan atitid Bondye anvè nou.
- Li fache avèk peche, e yon jou L'ap pini l.
- Li renmen nou e Li te ban
nou yon fason pou nou kapab sove si nou sèlman repanti e tounen jwenn Li.
Jezi se Lach Sali pa nou an jodi a. Menm jan Noe te chape anba destriksyon
Delij la gras a lafwa, se konsa tou nou menm kapab sove gras a lafwa nan Jezi
lè nou repanti e tounen jwenn Li
Tout vèse Nouvo Testaman yo soti nan, Bib Kreyol La, Nouvo Testaman, Bibles
International.
Paul F. Taylor te gradye
avèk yon diplòm nan syans chimi nan Inivèsite Nòtinnam, e avèk yon metriz nan
syans edikasyon nan Inivèsite Kadif. Paul te anseye syans nan yon lekòl leta
pandan 17 an e kounyeya li se yon ekriven e yon oratè pou Repons nan Jenèz–Wayòm
Ini


text:
Premye Modil
Apèsi ak Istwa Sou Pwofilaj Etnik
Modil 1 bay yon apèsi sou pwofilaj etnik, jan yo defini li ak sa tribinal la panse sou li. Modil sa a gade sitiyasyon espesifik kote li akseptab pou itilize idantifikasyon daprè ras oswa gwoup etnik, ak kijan an jeneral li pa yon fason efikas pou idantifye moun yo sispèk.
Videyo Fòmasyon pou Modil sa a
Modil 1 - Pati 1 Modil1 - Pati 2
Dezyèm Modil
Nan Modil 2 nou gade fason yo evalye konpòtman kriminèl, epi mete kèk altènatif ki pi efikas pase pwofilaj etnik. Epi tou nou pral gade kijan lespri enkonsyan nou ak menm kèk nan pati biyolojik nou afekte fason nou prejije kont moun. Moun k ap gade videyo yo pral aprann pou rekonèt ak debat kont kèk nan konpòtman sa yo ki fè pati byolojik nou.
Videyo Fòmasyon pou Modil sa a
Modil 2 - Pati 1 Modil 2 - Pati 2
Twazyèm Modil
Rankont ak Lapolis Daprè Pwendvi Polis la ak Moun Ki Pa Blan
Modil 3 genyen yon diskisyon sou aspè sosyal kilti ak prejije.
Epi tou li egzaminen konsèp prejije, diskriminasyon, rasis, ak diferans pami bagay sa yo, ansanm ak kijan tout bagay sa yo gen konsekans sou relasyon lapolis ak kominote a.
Videyo Fòmasyon pou Modil sa a
Katriyèm Modil
Yon Angajman Sitwayen Yo Nan Diskisyon Pwofilaj Etnik Oswa Sa Moun Panse Li Ye
Modil 4 gade entèraksyon ant kominote a ak lapolis ak kijan plizyè nan faktè nou te diskite nan modil avan yo afekte konfli ki fèt chak jou sou wout la. Li eksplike kijan kèk fwa menm lè polis yo ap fè yon bon travay li kapab parèt tankou se prejije, men souliye sou valè polis la bay yon bon relasyon ak kominote a.
Videyo Fòmasyon pou Modil sa a
Senkyèm Modil
Enfòmasyon Sou Koleksyon Ak Analiz Ka Yo Kanpe Moun
Nan Modil 5, nou pral gade metòd matematik ak estatistik pou koleksyon enfòmasyon ak kijan yo kapab itilize metòd sa yo pou detèmine si gen polis ki fiske sou yon kominote oswa rejyon an patikilye. Modil sa a diskite ki enfòmasyon pou kolekte, kijan pou kolekte li ak pwosesis kote yo analize enfòmasyon an lè y ap eseye etidye ensidans ki genyen, oswa pa genyen, pwofilaj etnik.
Videyo Fòmasyon pou Modil sa a


text:
Nan peyi Ekwatè, lidè gochis Rafael Correa ranpòte eleksyon prezidansyèl ki dewoule dimanch 17 fevriye 2013 la; konsa li jwenn yon 3èm manda sou pouvwa a.
Nan moman rete vwa toujou pou yo konte, Misye Correa ranpòte 57 pou san vwa yo konpare a 24 pou san advèsè ki pi prè li a, an palan de ansyen bankye Guillermo Lasso. Komisyon elektoral la di li pa atann ni aske rezilta yo chanje twòp apre responsab yo va fin konte tout vwa yo.
Patizan Misye Correa yo te reyini nan palè nasyonal la nan fen jounen dimanch la, mwens ke 1 nèdtan aprè biwodvòt yo te fèmen. Lidè gochis la di jounalis yo objektif li se kontinye ak refòm li deja lanse nan peyi a.
Rafael Correa di :
"Nou pral chanje peyi sa a, tout kote, pou tout moun, pou tout fanmi. Nou pral kontinye revolisyon an. Yo byen konnen nou pa pral janm sibi echèk."
Rafael Correa te eli prezidan Ekwatè pou la premye fwa nan ane 2006, e li rive leve nivo de vi klas pòv yo, menm jan li ranfòse sekirite nan peyi-a. Men o kòmansman li te resevwa gwo kritik kòm yon lidè sosyalis ki te konpòte l kòm yon tiran, paske li pat ka tolere okenn opozisyon.


text:
Ann Ayiti, prezidan chanm depite a, Jean Tolbert Alexis, rejte yon ultimatum kap fini mèkredi 6 fevriye 2013 la e ke prezidan sena a, Simon Dieuseul Desra, lanse bay chanm bas la pou l deziye delege li nan yon komisyon bi-kameral ki pral chwazi reprezantan palman an nan Konsèy Elektoral la.
Misye Alexis di chak nan 2 chanm yo gen lwa entèn yo, yo chak travay an tout endepandans pa rapò ak lòt la, e sena a pa gen okenn dwa pou l chache enfliyanse desizyon chanm depite a.
Daprè ultimatum nan, depite yo genyen jiska fen jounen mèkredi a pou yo mete sena a okouran non palmantè yap chwazi pou fè pati komisyon an.
Anvan sa, Misye Desra te denonse desizyon chanm bas la te pran pou l chwazi 9 manm –olye de 5- pou l voye nan komisyon an.
Prezidan sena a te lonje dwèt tou sou le fèt ke preske tout moun lidè chanm depite a te chwazi yo, se manm pati majoritè a ki pwòch pouvwa an plas la.
Yon pòtpawòt depite yo te reponn pou di, puiske chanm bas la genyen plis manm pase sena a, se toutafè nòmal pou gen plis depite ke senatè nan yon komisyon.
Klike sou ikon ki agoch la pou w koute yon korespondans Rotchild Francois Junior depi Pòtoprens


text:
Nan okazyon 82 lane masak Machatè nan Okay, Komite Inisyativ Sid Pou Liberasyon (KISL), wete chapo li byen ba pou li salye tout fanm ak gason konsekan k ap batay pou Ayiti reprann dwa gramoun li. Nan sans sa a, nou voye yon gwo kout chapo pou tout moun ki te pote kole nan gwo mach pasifik kont lamizè ak okipasyon ki òganize pandan jounen madi 6 desanm nan.
Konpatriyòt nou yo 6 desanm 1929 / 6 desanm 2011 sa ki fè 82 lane depi militè meriken te masakre anviwon 25 ti peyizan epi blese plis pase 51 lòt, poutèt yo t ap batay kont move lavi ak taks militè meriken te mete sou pwodui yo. Se anba mitrayèt mi,itè meriken yo te resevwa peyizan yo ki t ap defann dwa yo. Listwa peyi nou rapòte, merins yo osinon solda meriken yo ak sipò solda Ayisyen yo plis boujwa a kèk entèlektyèl nan okay krible peyizan ki te soti nan prèske tout komin nan sid la anba bal. Poutèt peyizan sa yo te leve kanpe kont twòp taks okipan yo te mete sou yon seri pwodwi tankou tafia, melas. Peyizan yo te leve kanpe tou kont move lavi.
Se sa ki fè nou leve kanpe Madi 6 desanm 2011 lan pou nou salye memwa konbatan sa yo ki pat asepte mouri ajenou, men ki te leve kanpe pou fòse eksplwatè yo fè bak sou tout yon seri mezi yo pran kont yo pou anfonse yo pi rèd nan lamizè. E lòt bagay ki esplike prezans nou sou beton an, se pou nou fè jèn yo konnen sa ki machatè a, kouman fè genyen machatè. Depi kèk tan nou konstate okipan yo ap fè plis konplo sou do pèp la. Konplotè nasyonal ak entènasyonal toujou mete yo ansanm pou kontinye masakre peyisan sa yo nan kalite politik remèd chwal y ap aplike nan peyi a. Konplotè sa yo, anpatikilye MINISTA ak yon seri ONG envesti gwo kòb nan mitan popilasyon machetè a pou detounen sans machatè a e menm rive kreye gwo divisyon nan mitan yo. Se sak fè depi 2 zou 3 lane yo fè machatè tounen yon dat fèt kote didye sèl kòk chante ap simen mizik 2 grenn dwat ki pa gen anyen pou wè ak masak la. Kidonk, krim okipan yo ap kontinye sou dives fòm.
Nou ka konstate depi kèk ane, pouvwa militè Henry Nanphy a ak enperyalis meriken te mete ansanm pou kraze moniman machatè a. Pou kontinye a rès moniman ki rete kanpe a, yo bare li ak yon ansèy piblisite. Tout sa antre nan konplo esplwatè yo pou efase memwa batay pèp la. Se pou tèt sa li enpòtan yon lòt fwa ankò pou sektè popilyè a ranfòse li tout jan pou li pa kite batay memwa nan men eksplwatè yo, pou li antre nan won pou li rale batay memwa nan sans pa li pou avansman lit la. Komite Inisyativ Sid pou Liberasyon fè okipan yo ansanm ak tout restavèk Ayisyen k ap kore MINISTA yo konnen, batay la pap kanpe nan wout. Komite a mande moun Machatè yo, rete veyatif, pa kite konplotè yo divize nou.
Libète, se pou pèp k ap batay
Aba lavichè ak CIRH !
Aba Okipasyon !
Viv yon Ayiti granmoun !
Pou Komite Inisyativ Sid pou liberasyon (KISL)
1) Traka Fanm : Mie Lucienne Jn Michel
2) AJAC : Charles Jn Will
3) MODEMO : Guerda Roséus
4) JPO : Florence Etienne
5) Inyon Pou Lapè : Mariette Hérard
6) Jèn Militan Madan Konm : Thélusma Dunès
7) RPS : Jn Fricien Estimé
8) OTEADEK : ST Germin Jerry-Van


text:
Negosyasyon kòmanse nan vil Vyèn, nan peyi Lotrich, ant otorite Iranyen ak ofisyèl ajans Nasyon Zini pou kesyon Nukleyè yo, nan moman yon gwo jounal ameriken rapòte Iran vyole lwa sou kesyon maritim yo plizyè fwa yon fason pou l evite konsekans sanksyon entènasyonal kap peze sou do li akoz pwogram nikleyè li-a ki pwovoke gwo pawòl anpil.
Pandan negosyasyon sa yo kap dire 2 jou, obsèvatè yo atann yo aske responsab yo nan Ajans Entènasyonal Enèji Atomik-la (AEEA) fè presyon sou Iran pou l kapab kite enspektè entènasyonal vizite yon enstalasyon nikleyè ki nan vil Parchin, pa lwen ak kapital Iran an, Teheran. Jiskaprezan, otorite iranyen yo pa satisfè demand Nasyon Zini fè pou enspektè li yo gen antre-sòti nan enstalasyon sa a kote otorite l’ONU yo sispèk Iran konstrui yon kontenè pou l teste eksplozif nikleyè.
Pandasetan, jounal Washington Post site kèk otorite ameriken li pa nonmen e ki ta di kòmkwa depi mwa davril pase a, Iran pa sispann chanje sistèm li genyen pou l detekte satelit e ki sou bato li itilize pou l transpòte petwòl. Daprè jounal la, AEEA ap swiv de prè mannèv iranyen yo, ki reprezante yon vyolasyon lwa maritim yo.